
  Анотация


  
    Aнтология „Галактики“ обединява цикъл от творби, отличени в рамките на четирите конкурса за кратък фентъзи и фантастичен разказ, проведени през 2013 и 2014 г.


    Периодичните сбирки на нашумелия клуб „Галактики“ се превръщаха в повод да наградим победителите в поредното литературно състезание и да обменим информация за всичко, което заслужава читателския ни ентусиазъм.Новите книги и проекти на автори като Матю Стоувър, Джим Бъчър, Питър В. Брет и Джо Абъркромби провокираха страстни дискусии и укрепваха вярата ни, че жанрът ще продължава да се развива.


    Благодарим на всички участници за красивия творчески устрем! Останете верни на онази фантазия, която преобразява света за добро.


    Ето ги и имената на победителите: Калоян Захариев, Ивана Вълкович и Самуил Лянов, Георги Малинов, Никола Николов, Христина Панджаридис, Константин Николов, ГаленИванов, Адриана Пенчева, Стоян Цветанов, Димана Сотирова.

  История с некроманти, слуги и демони - Калоян Захариев


  ДУУУУМММММ!!!


  Евтим Помпадурски, съветник в градския съвет, плахо надникна през прозореца... или по–точно три метровата дупка, цъфнала на мястото на прозореца.


  – Това какво беше? – чу се гробовен глас изпод масата, пълна с градски съветници.


  – Ми... таковата... библиотеката...


  Като доказателство за думите му симпатично облаче прах и пепел се заизвива лениво над купчината строителни материали, съставлявали в едни по-добре времена градската библиотека.


  В потъналата в прах, парчета мазилка и смущение зала екна писък, последван от тупване на многотонажно тяло на пода... последван от друг писък, защото въпросното многотонажно тяло се бе стоварило върху нечий телесен израстък, най–вероятно крак.


  Измъчена въздишка.


  – Е, поне вече няма да се налага да отделяме средства за ремонт на читалнята.


  – И от попълване на библиотечния фонд.


  – А, да, вярно... и някой ще може ли да отмести съветник Въртисуджукски от крака на съветник Башхърбелски. А, дайте му и малко лед.


  ДУУУУМММММ!!!


  Гробовна тишина. Нервно кашляне.


  – А това... това какво беше?


  – Спортната зала.


  Още един задавен писък и поредно тяло, търкулнало се в несвяст.


  – Е, дотук с местния шампионат по тенис на маса.


  Тъжен възглас на съгласие се разнесе в залата, сподирян от тихички хлипове. Възцари се тишина, когато подкованите ботуши на взвод градски стражи изтопуркаха забързано покрай сградата и хлътнаха в една от страничните улички, където – по някакво чудо – нямаше руини.


  – Началник стражата май е вдигнал хората си на крак.


  Тъжния отговор бе заглушен от шум пред здраво затворените и още по–здрави залостените врати на заседателната зала.


  – Григоре... къде отиде?


  – Ей го там, Лазаре! Опитва се да се скрие зад бюрото на секретарката!


  – Мамицата ти и демонична... излизай оттам бре...


  Отекна ръмжене на твар, която е виждала тоя свят само на туристическа карта. Отвърна й друго ръмжене, този път дело на същество не само от този свят, ами и бясно от това обстоятелства.


  – О, ще ми ръмжиш, а? Я ела тука да ти кажа едно-две неща!!!


  Плешиво теме, украсено с вежда като космат питон, щръкна над ръба на масата.


  – Некроманта най-после се е захванал да прогони тия гадини.


  – Дали ще се справи сам? Ония гадини са сума ти...


  – АХ, ТВОЙТА КОЖА... ТИ ЛИ ЩЕ МЕ ХАПЕШ БЕ...


  Иззад вратата отекна грохот на тежка и солидна мебел, трансформираща се в купчина стърготини.


  – Май е бесен.


  – СПИПАХ ГО, ЛАЗАРЕ!!! УДРЯЙ... УДРЯЙ С ЖЕЗЪЛА...


  – Олеле, и слугата си е довел.


  – И той май не е доволен.


  – Е, колеги – разнесе се глас изпод масата. – Вече можем да сме спокойни...


  Адски грохот прекъсна думите на председателя на градския съвет. Огромната сграда потрепери като сритана костенурка. Срина се нещо, което подозрително много звучеше като стена. Последва какафония от писъци, крясъци и думички, които не бива да се казват на по-малко от километър от училищен двор. Всичко това бе обилно гарнирано със звуци, навеждащи на мисълта, че отвън се води схватка, включваща пипала, лиги и слуз с определено неясен произход.


  – ДАВАЙ, ЛАЗАРЕ, ХАЛОСАЙ ГО МЕЖДУ ОЧИТЕ!!!


  – МЕЖДУ КОИ ОЧИ, ПО ДЯВОЛИТЕ???


  – ПРОБВАЙ ЕЙ ОНЕЗИ ДЕСЕТТЕ!


  ПЛЯС!!! ПЛЯС!!! ПРАС!!!


  Тишина. Тежка дружна въздишка на двама мъже, които знаят, че са си свършили работата добре и сега могат да отделят няколко секунди, за да се порадват на крайния резултат.


  – Брей, как успя да вържеш толкова пипала на такава хубава панделка?


  – Демоничните нахлувания те учат на това-онова, Лазаре. Ама как му строши рогата само! Евала!


  – Това рога ли бяха?


  Тишина, характерна за продължително взиране.


  – Абе каквото и да са вече няма да му вършат работа.


  – Определено, Григоре, определено. Впрочем това трябва да е последното, нали?


  – Чакай да видя в списъка... така... онова крилатото дето го спипахме в пожарната...


  – Хванато и неутрализирано.


  – Другото дето се ската в конака?


  – Също.


  – Така, с това тук стават.. момент... пет... шест... а, да, седем.


  – Значи това е седмия слуга на седмия слуга?


  – Аха.


  – Я извикай момчетата да замъкнат тая твар обратно в храма.


  След няколко секунди се разнесе тропот на ботуши, шумолене на мрежа и жвакане на нещо, прилежно опаковано в мрежата и собствените си пипала. Последва пъшкане и шум от твар, хързулкаща се по пода. Ритмично „жвак–жвак–жвак“ и коментари по адрес на майката на източника на жвакането отбеляза слизането по стълбите.


  – Дай сега да видим дали ония дебелогъзи кретени дето ни вкараха в тия говна са още живи!


  Много малко неща можеха да спрат устрема на ядосан некромант и самоделната барикада от столове пред вратата определено не бяха сред тях. Дъжд от офис обзавеждане и пращане на скършена ключалка отбеляза нахлуването на магьосника. Млад мъж на около тридесет години, стиснал в ръка димящ жезъл, застана на прага. Носеше роба, която някога е била елегантна. После обаче орда демони се бяха опитали да я изядат заедно с обитателя й и сега приличаше на пелена в родилно отделение. Липсваха цели парчета от нея, петна с неясен, но определено гнусен произход покриваха оцелялото. Тук–там личаха и следи от зъби, вендузи, рога и бог знае още какво. Гордия собственик на всичко това изглеждаше не само уморен ами и вбесен и в очите му направо пламтеше надеждата нещо да има глупостта да се изпречи на пътя му, за да бъде пребито.


  Зад мъжа стоеше друг – малко по–млад, но също толкова уморен, ядосан и склонен към физическа саморазправа на практика с всичко. Простичкия работен гащиризон, който можеше да се купи от всеки магазин за фирмено облекло за двадесетачка, споделяше съдбата на робата. Е, следите от зъби бяха по–малко, но пък компенсираше откъм лиги.


  – Всичко добре ли са? – попита некромантът, чието име беше Лазар.


  Космата вежда щръкна над ръба на масата. Две плахи очи шаваха изпод нея.


  – Да.


  Некромантът въздъхна.


  – По дяволите!


  – Да сритам ли двама-трима, господарю? – обади се слугата, който се казваше Григор.


  – Не, остави. Така не е интересно – Лазар обходи с поглед масата, изпод която едно след друго се подаваха вежди и плешиви темета. – Добре, господа, искам пръв да ви зарадвам с вестта, че всички демони са надлежно неутрализирани и в момента момчетата от пожарната, стражата и доброволните отряди ги влачат към храма, откъдето са изпълзели.


  – А всичките ли... таковата... всичките демони ли хванахте? – обади се смело съветник Помпадурски, осланяйки се на факта, че е най–близо до дупката в стената и следователно – пътя за бягство. – В смисъл, че ако сте пропуснали някой могат да ни напад... имам предвид... да нападнат всички онези мирни граждани... нали, колеги? Ъ-ъ-ъ-ъ... колеги?


  Отвърна му гробовна тишина. Съветник Помпадурски установи, че косматите вежди и плешивите темета пълзят по-надалеч от него. Лазар погледна слугата си, който тъкмо бе успял да свали от себе си около кило лиги, но в неговия случай това бе като да получи десетачка отстъпка за покупка на Ролс Ройс.


  –Да, броихме много внимателно, господа. Седем Велики демона с по седем не толкова велики слуги, общо 56. Всички грижливо уловени и обезвредени с минимални, доколкото е възможно, щети по града. Единствените жертви бяха няколко улични котки, но за това демоните нямат вина. Нали, Лазаре?


  – О, ще престанеш ли? Когато чуя нещо да шава в контейнер за боклук го анихилирам без да му мисля много-много!


  –Кажи го на ония от Дружеството за закрила на животните! Впрочем ще ни съдят! Отново!


  –Ахъм, господа – разнесе се глас изпод масата. – Говорихте нещо за демоните.


  Лазар и Григор се сепнаха.


  – А, да вярно – измърмори некроманта. – Та както каза моя слуга петдесет и три демона...


  –И шест.


  –Да де, петдесет и шест демона са пленени. Тази вечер има пълнолуние и е най-подходящото време за прогонването им в забравените селения. Ритуала е доста кратък и няма да е проблем за сертифициран некромант като мен – Лазар въздъхна. – А сега се налага да ви направя малък инструктаж за предотвратяване на бъдещи демонични нахлувания. Когато решите да строите хотел в града и по време на изкопните работи се натъкнете на останки на древен, ама наистина много древен храм...


  –Например датиращ отпреди десетина хилядолетия.


  –... където пък има олтар, на който се написано тридесет и осем езика да не се отваря в никакъв, ама абсолютно никакъв случай, ако не искате да донесете гибел на всичко живо, е много важно да не правите едно–единствено нещо. Не бива – Лазар извиси глас – ВЕДНАГА ДА ХУКВАТЕ ДА ТЪРСИТЕ ЩАНГИ И ДА ГО РАЗБИВАТЕ, ЗАЩОТО ИСКАТЕ ДА ВИДИТЕ КАКВО ИМА ВЪТРЕ! РАЗБРАХТЕ ЛИ МЕ, ИДИОТИ ТАКИВА??? КОГАТО НА НЕЩО ИМА КАРТИНКИ НА ДЕМОНИ, ИЗТРЕБВАЩИ СУМА НАРОД И НАДПИС „НЕ ОТВАРЯЙ, ВЪТРЕ ИМА СМЪРТ“…


  Григор угрижено тикна в ръцете на господаря си книжна торбичка.


  –Дишай, Лазаре, дишай!


  Некромантът завря глава в плика и задиша бясно. Торбичката се свиваше и издуваше като гърдите на Петър Стойчев след първите петдесет километра.


  – Сега по-добре ли си?


  – Пфхъ! – потвърди Лазар.


  – И си спокоен?


  – Пфхъ!


  – И няма да пребиваш никого?


  – Гкхъъ!!!


  – Е, не повече от двама, става ли? Иначе няма да има кой да плати сметката.


  – Пфхъ!


  Григор се ухили на съветниците, които хвърляха боязливи погледи към зеещата врата, преценявайки шансовете си да се изтъркалят през нея преди некроманта и най–вече тежкия му жезъл да ги е докопал.


  – И да обобщим – отсега нататък, когато се натъкнете на древен храм... на какъвто и да е древен храм, не чупите и не отваряте нищо, докато ние не проучим как стоят нещата откъм окултна страна. Разбрахте ли?


  И тогава се разнесе възможно най-глупавия въпрос:


  – Ами хотела? Ще можем ли да го довършим в срок?


  Хартиения плик се пръсна с гръм.


  –АХ, ВИЕ...


  –НЕ ПОВЕЧЕ ОТ ДВАМА, ЛАЗАРЕ, НЕ ПОВЕЧЕ ОТ ДВАМА…


  



  * * *


  



  Е-убийства - Георги Малинов


  


  Комисар Попов слушаше не много внимателно младшия служител от отдел убийства, гледаше от двадесет и петия етаж на кабинета си вечерния град и си мислеше, че от тук, от тези стотина метра височина, всичко долу изглежда като направено от дете. Наредени сгради кубчета и опънати сияйни лентички за улици. Грижливо нареден детски конструктор.


  И ако, продължаваше да умува комисарят, всичко това долу, и лъскавите черни улици обрамчени от светлините на стотиците домове, и безкрайният автомобилен поток, шаващ като някаква огромна змия с хиляди светещи очи, и безбройните сгради – малки и големи, широки и разплути или тънки забили вирнати носове в облаците, та ако цялата тази грамада от неподвижни сгради и улици приличащи на змии създадени от светлина в крайна сметка е направена от някой няма да е толкова лошо. Ако пък е от дете е още по-добре. Тогава направо има надежда. Комисар Попов не можа да реши за какво има надежда, но мисълта, че светът под него може да е направен от дете му се струваше по-приемлива, отколкото идеята за някакъв възрастен създател – уморен, отегчен и разсеян, като него самия.


  Комисар Попов – началник на отдел тежки престъпления отмести поглед от искрящия под него град и се съсредоточи в разказа на помощника си.


  - Обаждането е в осем и половина. – докладваше младшият служител. - Обадил се е човек от клуба. Самото ъ-ъ убийство, така де, произшествие е станало около осем часа вечерта. – разказваше той и уж всичко бе ясно, уж беше обикновен случай, но комисар Попов усещаше, че нещо притеснява младежа. Нещо го смущава и го кара да се чуди какви думи да използва.


  - И аз за какво трябваше да идвам? – отегчен попита комисарят.


  - Ами, … - младшият служител се смути – той, дежурният прокурор поиска. А и нали случаят… - млъкна и също загледа през високия, стигащ до пода прозорец града под себе си. В лъскавата нощ той изглеждаше искрящ, чист и приветлив. Децата знаят как да подредят един град.


  - Я, дай пак отначало. – нареди комисар Попов и се насили да слуша внимателно.


  - В осем и половина - ентусиазирано започна служителят - е получено обаждане от лицето Георгиев – посетител на клуб за забавления „Чакам те”, за ъ-ъ-ъ произшествие в една от стаите на клуба. Когато влязал вътре видял на пода жена с размазана глава…


  - Чакай, чакай, – прекъсна го комисарят – тези клубове, доколкото знам, използват само фантомни тела, биодвойници на момичета. Продукти андроиди на Юнайтед Фантомс.


  - Да, де. – някак си фамилиарно се съгласи младшият служител. – Значи станало е така. Един клиент, установено е, че това е някой си Тошев, е ползвал услугите на клуба. Взел си е момиче за два часа, правил е каквото е правил и в един момент в изблик на страст ли, на яд ли, знам ли и аз на какво го е фраснал по главата с тежка метална ваза. При това няколко пъти.


  - Няколко пъти? С метална ваза? – попита Попов и младшият служител повтори като на неразбрал ученик:


  - Да, няколко пъти с метална ваза по главата. Защо вазата е метална не мога да знам. Удрял е обаче здраво - отгоре по темето, отзад в тила, в слепоочията и където свари. Направо я е направил на кайма. И след това дойде и прокурорът и след това…


  - Момент – прекъсна го комисарят – защо пък прокурор за повреда на биодвойник?


  - Ами, – смути се младежът – оказа се, че ъ-ъ такова…, не е биодвойник.


  - Моля?


  - Истинско момиче е било. – тихо каза младшият служител на отдел убийства и пак загледа града под себе си.


  - Е, как така? – комисар Попов изведнъж се превърна в сто килограмово ухо. – Как така истинско момиче? Нали е забранено?


  - Забранено е, ама… Значи той, клиентът, не е знаел, че това е истинско момиче. Наел си я за два часа, и после нещо изперкал и понеже си мислил, че е биодвойник, фантом я пресовал с вазата. Металната. Щял да си плати щетите и толкоз. Да, обаче се оказало, че си е истинска жена. Това е.


  Комисар Попов въздъхна:


  - И какво правим?


  - Не знам. – вдигна рамене младшият служител. – Дежурният прокурор вика – Ще го подведем за убийство по непредпазливост, неговият адвокат обаче твърди, че клиентът му си е мислил, че това е биодвойник и за никаква непредпазливост и убийство не може да става дума. Прокурорът казва: Ама на пода лежи жена с размазана глава. Лежи – отвръща адвокатът, но той не е знаел, че това е човек и следователно няма умисъл, няма деяние. Прокурорът…


  - Я, спри малко. – комисар Попов е леко изнервен – Значи някой чупи нещо, за което си мисли, че е предмет някакъв, някаква си вещ, а после се оказва, че това е глава. Човешка. И с вазата...


  - Така излиза. – съгласи се младшият сътрудник и добави – Металната.


  - Какво казва нашият юрист?


  - Сложен казус. Значи онзи действително не е знаел, че с него е истинска жена. Мислил е, че е биодвойник. Все едно да вземеш кола под наем и да я потрошиш. Носиш отговорност само за материалните щети. После се оказва, че тази кола всъщност е човек. Да, ама ти не си знаел, че е човек и не могат да те подведат за убийство. Да, ама и човекът-кола е мъртъв и някой има виновен.


  - Това нашият юрист ли го разказва? – със съмнение попита комисар Попов.


  - Така обясни казуса.


  - И защо това момиче е било в този клуб?


  - По-евтино е от биодвойниците. Освен това фантомите на Юнайтед Фантомс са свързани директно с НАП и няма как да се крият обороти. Затова много често използват истински момичета. А и биодвойниците на Юнайтед Фантомс вече са толкова добри, че трудно можеш да ги отличиш от истински.


  - Значи, – обобщава комисар Попов – този, как беше Тошев, взима за два часа биодвойник, който всъщност е истинско момиче, прави там каквото прави и после му пръсва черепа мислейка, че троши някакъв биосиликон. И не знае, че това е истинска жена.


  - Точно.


  - И сега, нито да го подведеш за убийство, нито да го пуснеш, защото има убит човек. А собственика на клуба? Него може.


  - Само наказателна глоба за използване на истинско момиче.


  - Брех. – въздъхна комисар Попов и затвори очи.


  - Има и още един случай от днес. – обади се младшият служител.


  - Пак някой е пресовал някого мислейки го за вещ? С метална ваза?


  - Ами не точно…


  Попов отвори очи и заслуша с интерес.


  - Днес в десет часа в Люлин 15 лицето Късев е застреляло с шест изстрела любовника на жена си.


  - Еми, – философски отбеляза Попов. – като си има любовник...


  - Следил я няколко седмици и я хванал с любовник. Оставил писмо в тях какво смята да направи, издебнал ги в колата и през прозореца – бам, бам, бам шест пъти. Три в главата, един в шията и два в гърдите.


  - А-ха – кимна разбиращо Попов.


  - Предал се, пистолетът е бил в него, има свидетели от близкото кафе. Има и признания…


  - Е, прокурорът ще е щастлив с толкова доказателства.


  - Да де, ама... – младшият служител на отдел убийства млъкна сякаш се чуди какви думи да използва.


  - Какво? – попита го комисар Попов и присвива очи.


  - Ами, оказва се, че любовникът всъщност не е любовник, в смисъл, че не е човек.


  - Не думай. – възкликна Попов.


  - Биодвойник е, продукт на Юнайтед Фантомс, нает от жената на Късев за разнообразие и романтичност.


  - Брей, – смаян е Попов – за разнообразие и романтичност. И сега какво?


  - Прокурорът вика – убийство е. Тоя, Късев не е знаел, че това е фантом и си го е гръмнал с ясното съзнание, че убива човек. Дори и писмо е оставил преди това. Адвокатът вика – глупости, това си е биодвойник, вещ и нищо повече. Ще плати на Юнайтед Фантомс щетите и толкоз. Ама той си е мислил, че убива човек – обяснява прокурорът и емоциите, които е изпитал са като за убийство на човек, не като да строшиш някоя вещ от яд. Така, че трябва да си понесе наказанието. Това – отвръща адвокатът - е предпрестъпност. Осъждаш човека за намерение, не за действие. А, не – гневи се прокурорът -за Късев това е бил човек, любовник на жена му и той е знаел много добре какво иска да направи. Трябва да се арестува. И хаос страшен става.


  - Значи – заключава комисар Попов – единият трепе човек мислейки го за биодвойник, другия убива биодвойник мислейки, че това е човек.


  - Така излиза. – съгласява се младшият сътрудник.


  - Сложно става – въздъхна Попов – едно време беше лесно – човек убива човек. А сега. Ами някой ден биодвойник ще убие човек и фантом ще убие фантом.


  - Мислите ли господин комисар? – попита притеснително младшият сътрудник от отдел убийства.


  - Убеден съм младши, убеден съм. – отвърна комисарят и отиде до прозореца. Там, долу искрящ, тих и чист се е проснал градът, грижливо подреден от детска ръка.


  



  * * *


  
    

  


  От едно кълбо прежда - Христина Панджаридис


  


  


  Тя имаше своята стая. Удобна и широка, с мебели покрай стените. С глобус, който държеше като топка в ръцете си, а когато и ставаше тъжно, хвърляше по стената. Беше пукнала два, но татко й побърза да забрави белята и купи нов глобус. По-голям и със светлинки, които се появяваха вечер при завъртане. Вече три пъти го запращаше към стената, а той оставаше цял, без пукнатина. Глобус герой!


  Имаше прозорец, гледащ към градината и къщата, заобиколена от цветя и невинност. Високата ограда се криеше между израсналите борове и елхи.


  Имаше любимата си баба, която плетеше по цял ден и денят ставаше все по-дълъг и мек. Научи я да плете. Научи я да не забелязва гърбицата на гърба си и щом момичето започваше да плаче след училище, бабата я погалваше отзад и казваше: „Мисли за нея като за крило. Ти си с крило.“ На баба й бе лесно – тя умееше да плете, да разказва приказки без край и нямаше отзад гърбица-крило.


  Изпратиха бабата в дом за стари хора. Пречела на внучката да приеме съдбата си и да изгради силен характер, а и с тази инвалидна количка напомняла за тъмната страна на живота.


  Тя се затвори в къщата. Отказа да ходи на училище, момичета й се подиграваха и страняха от нея, момчетата не я забелязваха. За какво й е голямата къща с градина и четириметровите елхи, и още по-високите борове? Майка й тропна вратата на хола и за съжаление не яхна метлата да отлети нанякъде, а захапа телефона и се зае да осигури образование на дъщеря си. Учителите можеха да идват и да й преподават уроците в къщата. Ако в очите на съучениците й светеха жестоки пламъчета, зад диоптрите на възрастните съжалението се прикриваше с тренировки и безразличие.


  Момичето се влюби в стаята си. Стаята събираше десет крачки напред, кръгом и десет крачки назад. Разрешено беше и да се движи в кръг или да се премята, да прави кълбо напред и кълбо... ама я убиваше гърбицата-крило. Самотата й се побираше в стаята. Сякаш беше направена по поръчка за нея и за безбройните недовършени плетки. Самотата й се пъхна в кълбетата прежда. Овъргаля се и тихичко възкликна! Щеше да плете и да намалява тъгата за липсващата баба. Щеше да плете и от самотата й да се раждат... приятели. Какво по-лесно? Любимата й баба повтаряше, че ако ти липсват приятели не ти остава друго освен да си ги измислиш. С кълбото прежда ще си ги... изплете. Жълто за косите, бежово за тялото, розово за ботушки на краката.


  Вече знаеше часовете, когато пристигаха един по един учителите и се стараеше да запомня уроците, за да й остава време за плетене. Първата нощ, когато довърши момичето с розови ботушки и жълти коси, и го обяви за своя приятелка, усети как дъждът не чукаше по прозореца, а се търкаляше и надзърташе да види кое е непознатото момиче, полегнало на канапето. Тя стана и прибра приятелката си под завивките при себе си. Пожела си насън да й измисли име. Приятелката, която спи до теб, задължително носи хубаво име. Анна, дойде й наум, щом отвори очи сутринта. Анна се казваше новата й приятелка. Изплете за нея дълга червена рокля, зелена пола и бяла блуза, шапка за слънце, още един чифт кафяви ботуши. Следващите дни й подари конче, на което да се люлее, докато тя е заета с учителите и уроците.


  С Анна си говореха. Смееха се. Беше забравила как баба й я гъделичкаше зад ушите и тя се заливаше от смях, а историите, които излизаха без спиране от бабината уста... Понякога краят обещаваше да е тъжен, но бабата го извървяше – май и с помощта на иглите - и ставаше весело.


  Майката се спираше и подслушваше на вратата на детската стая. Не разбираше детето си, което отказа да оперират гърбицата му, а страдаше повече от липсата на онази възрастна жена, бабата на мъжа й. Беше й внушила, че плетенето е достойно занимание за една млада и богата дама, и малката не се спираше. Напоследък започна да се смее и майката го изтълкува за признак на помъдряването. Е, говореше си, но по какъв друг начин да изразява емоциите си малкото й затворено момиченце? Надяваше се да се случи някое изключително събитие и двете да се сближат или поне да си бърборят по десетина минути на ден. Сега дъщеря й само я слушаше и лекичко се усмихваше. „Да, мамо!“ „Искам да бъда сама в стаята си, мамо!“ и вариациите на тези изречения.


  Момичето подразбра, че на Анна й е скучно, когато тя учи, и изплете цветя за нея, въже за скачане, добави езерце, рибки. „А защо не изплета птици, птиците ще излетят, ако им отворя прозореца и...“, тя се спря. Хем се изненада от откритието, хем се стресна. Плетеше от година сама, без баба си, а не се беше сетила да изплете птици и да ги пусне навън. Птиците щяха да намерят нейната баба и да я поздравят. Можеше да й изпраща писма и обичаните шоколадови бонбони с пълнеж от кокос. Можеше... Спря се. Стана и светна нощната лампа. Синята прежда беше свършила и посегна към черната. Изплете гарван и за украса му сложи бяло на крилата и на човката. После още един, да си правят компания като тях с Анна. Изплете им трохички и нетърпеливо разтвори прозорците. „Летете и намерете баба. Кажете, че я обичам!“ На втория ден след обяда гарваните долетяха. Носеха й подарък – кълбо морскосиня прежда, предпочитаният бабин цвят. „Далече ли е баба?“, полюбопитства момичето. „Пътят е дълъг, летяхме все на изток“, отговориха преди да заспят.


  Мога да си изплета криле, огромни криле, но... никога не съм летяла. Кой ще ме научи? Да изплета кола, но не умея да шофирам. Дори баща ми ползва шофьор. Птиците ми казаха, че пътят е дълъг, все на изток. Пътят... път ще си изплета, подскочи нагоре от изненада и остави настрана куките и кълбото, спомнила си за артрита на баба й, и как тя кръстосваше ръцете си една върху друга вечер.


  За пътя нямаше значение какъв цвят е преждата. Ако се намираха повече зелени кълбенца щеше да е приятно – горският път е за предпочитане пред асфалтираните улици, но нали вече знаеше, пътят направо и на изток ще я заведе при нейната любима баба. Плетеше и си пееше, изплете едно слънце, което да й свети денонощно и да й помага по пътя, защото ако завали, къде ще се скрие, ако задуха силен вятър и я отвее в обратна посока? Не искаше да моли майка си да купува още прежда, не трябваше да я кара да се съмнява и да подозира, затова целуна и се извини на Анна. Разплете приятелката си, въжето, кончето, езерцето, рибките. Когато стигнеше при баба си щеше отново да ги изплете. Разделяха се временно. Баща й, когото рядко виждаше и не би могла с точност да каже дали е висок метър и осемдесет и пет или метър и деветдесет, обичаше да повтаря, че любовта се изпитва чрез разделите. Сигурно затова отсъстваше за дълго.


  Плетеше и криеше пътя под леглото. Майка й не биваше да се усъмни за миг какво беше намислила и да я спре.


  Тръгна по пътя. Вървеше, не се оглеждаше, следваше пътеката на изток. След десет или сто часа, след десет или сто въздишки чу гласа на баба си. Напевен и кротък, а на края на думите, завършващи на „о“, леко дрезгав. Разговаряше с друга жена. Беше нейната баба, но не я виждаше. Изплаши се. Ходене, надежди, разплетени скъпи приятели... „Къде си, бабо?“, „До теб съм, но липсва вратата. Изплети я!“ Натъжена се върна, но нямаше време да плаче. Плачът изяждаше силите й и очите й се зачервяваха, ставаше трудно да плете. Баба й я чакаше, баба й, нейната любима, беше зад вратата. Тя ще я изплете и отвори. Ще сложи на вратата прозорче и голяма ключалка, да се надзърта. Наложи се да разплете гарваните, своите шалове, ръкавички и дори покривката на леглото си. Нямаше да остане повече в къщата, в стаята. Искаше да е на друго място. Вратата беше пред нея.


  



  * * *


  
    

  


  


  


  История за некороманти, слуги и демони и други неща - Калоян Захариев


  – ТИ НЕ ЩЕ ПРЕМИНЕШ...


  – Извинете.


  – ...СЯНКО ОТ ОГЪН... а, какво?


  – Много се извинявам, че ви прекъсвам... и може ли да на шавате толкова, че туй тясното мостче... брей, бая дълбока е тая пропаст, пусто да стане.


  – Тукашните са били ба си къртиците, а, Лазаре? Даже дъното не виждам на тая пущина.


  – Не споря, Григоре, не споря. Сега ще ме оставиш ли да поговоря с човека, че вече ми писна да се мотая из тия подземия?


  – Извявайте, момчета, не виждате ли, че таман ще се впускам в битка на живот и смърт, от която зависи вероятно съдбините на човечеството?


  – О, много се извинявам. Впрочем, пропуснах да се представя. Аз съм Лазар, а тоя тука дето е ЗАСТАНАЛ НА РЪБА НА СКАПАНИЯ МОСТ И ПЛЮЕ В ПРОПАСТТА...


  – Трябва ли да викаш така бе, Лазаре?


  – Да, трябва, идиот с идиот! Излагаш ни пред хората! Не сме си у нас да правиш простотии под път и над път! Сега стой си на мястото, че тия кретени май не са чували за това що е то парапет.


  – Добре де, добре.


  – Мерси… и не се муси. Извинете моя слуга, господине. Трябва да призная, че вината е изцяло моя. Трябваше да го бия повече.


  – Ама ти никога не си ми посягал бе, Лазаре!


  – Явно в това е проблема!


  – О, ясно. Значи пак сме саркастични!


  – Да, пак! Сега ще ме...


  – Оставиш ли да поговоря с човека. Добре, добре, говори си.


  – Та, както казвах, с моя слуга малко се позамотахме. Тръгнали сме на екскурзия. Сещате – да видим нови земи, да опитаме нови неща. Само, че при виждането на новите земи и новите неща май малко се позамотахме. Ще можете ли да ни кажете дали това случайно не са пещерите на Землемория?


  – Ами не. Това са мините на Мория.


  – Мини?


  – Аха.


  – На Мория?


  – Да.


  – Не, че съмнявам в думите ми, изглеждате много навътре в географските неща, но сигурен ли сте?


  – Абсолютно, мойто момче. Идвам съм тука бая пъти преди всичките обитатели на тия мини да бъдат изклани до крак и оставени да гният дето им падне.


  Тишина. Назидателно...


  – Лазаре, нали ти казах!


  – Нищо не си ми казвал, Григоре!


  – Напротив! Казах ти, че покрай оная огромен треволяк... Игдрасил ли беше... трябваше да свием вляво! Но ти не, та не! На ти сега!


  Въздишка. Шумолене на дрехи. В полумрака на безкрайната пещера светна малко екранче. Избибкаха натиснати бутончета и...


  – Ох, мамка му! Джи пи еса показва, че сме в центъра на нещо, наречено Малазанска империя. Какво, в името името на всички богове, е това?


  – Ба ли мааму му!


  – Никога повече няма да пазарувам от Ибей. Уж имало специални намаление и не знам що си.


  – Казах ти. Никога не се доверявай на нещо, на което пише „Мейд ин Чайна“, освен ако не става въпрос за чай или порно.


  – Какво???


  Боси качета зашляпаха по каменния мост.


  – Магьоснико, няма ли да тръгваме...


  – Ей, тоя малкия откъде се появи???


  – Ей, там зад, бе Лазаре! Сляп ли си?


  – Брей, то имало още мъници. Да не сте тръгнали на семейна разходка? И моя дядо ме водеше да видя малко природа. Е, той беше некромант и затова ме водеше предимно в крипти и гробища, но пак ставаше. Дядо все казваше, че това било професионално изкривяване. Пък и от друга страна винаги изкарвах шестици по история. Друго нещо си е да научиш какво е било от някой владетел гътнал се преди хиляда години. Дето се казвах пиех направо от извора... е, после понамирисвах малко, ама се търпеше. Добър некромант си беше дядо и това е.


  – АААААААААРГГХХХ!!!


  Тишина.


  – Добре, на тоя големия в пламъците какъв му е проблема и най-вече какъв го дърви тук?


  – Ми иска да ни убие.


  – Какво??? И тия мъници ли???


  – Ми той с тях се канеше да започне, ама нали съм велик магьосник...


  – Брей, значи и ти си магьосник...


  – АААААААААРГГХХХ!!!


  – Верно ли тая твар се опитваше да ви направи нещо?


  – Ами технически погледнато тя все още е опитва и като я знам от легендите няма да се откаже.


  – О, така значи... Григоре... изкарай си пръста от носа!!!


  – Ей, само се чешех....


  – Ох, продължаваш да ме засрамваш, Григоре. Повече няма да те взимам като ходя на екскурзия, да знаеш!


  – Аз даже не исках да идвам!


  – Това ще го обсъдим друг път. Сега си пораздвижи мързеливия задник и покажи на тая твар какво мислим за демоничните създания дето се зъбят на старци и малки деца!


  Смутена тишина.


  – Ъм, Лазаре?


  – Да?


  – А какво точно мислим за демонични създания дето се зъбят на старци и малки деца?


  – Я не ми се прави на ударен!!!


  – Ама виж го бе, Лазаре! Огромно е! Има и криле и роги...


  – О, не се прави на бебе! Това е просто някакъв си смотан мутирал бройлер!


  – Ба си бройлера... ама виж какви зъби има бе, Лазаре!


  – Зъби ли, какви...


  – АААААААААРГГХХХ!!!


  – ...зъби.


  Тишина.


  – Аха. Значи за тия зъби говориш.


  – Да, Лазаре!!! Точно за тия зъби!!!


  – Григоре...


  – Хич не ме григоросвай! Отсега ти казвам, че тая работа няма да я бъде!!!


  – А ти искаш ли да видиш коледен бонус?


  – О, стига де, Лазаре!


  – А не, няма „стига де, Лазаре“! Трябва да сме по-спестовни, а не да харчим пари за щяло и не щяло. Я виж, какво става в Гърция!


  Жално...


  – Ама, Лазаре...


  – О, и без „ама, Лазаре“! Избирай!


  – АААААААААРГГХХХ!!!


  Въздишка...


  – И ще си получа коледната премия?


  – В красива лъскава торбичка. Сега би ли...


  – Добре де, добре. Отивам. И да знаеш ако ме изяде – ти си виновен!


  – По-малко мрънкане, повече работа!


  Звук от запретване на ръкави и решително шляпане на туристически ботуши по каменен мост.


  – Добре, друже, можем да го направим по лесния или по...


  – АААААААААРГГХХХ!!!


  – Е, явно ще е по трудния. И после да не тръгнеш да се оплакваш, че не съм те предупредил?


  – Ъ–Ъ–Ъ–Ъ.... АААААААААРГГХХХ?


  – ХИЧ НЕ МИ СЕ ПУЛИ ТЪЙ, СТРИДО СМОТАНА! СВИКНАЛ СИ ХОРАТА БЯГАТ ОТ ТЕБ С ПИСЪЦИ, А? АМА ДА ЗНАЕШ, ЧЕ ТИЯ ХИЧ НЕ МИ МИНАВАТ! СЕГА НЕ МЕ КАРАЙ ДА ТЕ ГОНЯ НАОКОЛО И ЕЛА ТУКА ТИХО И КРОТКО!


  – АААААААААРГГХХХ???


  – НЕ, ДА НЕ СИ ПОСМЯЛ ДА ПОБЕГНЕШ... НЕ, НЕДЕЙ... НЕ ЩА ДА ТЕ ГОНЯ!!! НЕ, НЕ ГЛЕДАЙ ТАКА КЪМ ОНАЯ ПЕЩЕРА!!! КАЗАХ ТИ... КАЗАХ ТИ... АБЕ ТИ СЛУШАШ ЛИ МЕ ВЪОБЩЕ! АХ ТИ, МРЪСНА ТВАР!!!


  – Брей тоя твой слуга изглежда много настървен.


  – Така и трябва. Ще се шашнеш с колко демонични нахлувания се сблъскваме. Затова и тръгнахме на екскурзия. Малко релакс, малко палми, малко леки чуждоземни моми. Такива неща. Човек трябва да сменя обстановката от време на време.


  – Което си е вярно си е вярно.


  – НЕ СЕ ОПИТВАЙ ДА МИ ОТХАПЕШ ГЛАВАТА, ТВАР МРЪСНА!!! О, ЩЕ МИ РАЗМАХВАШ ТОЯ ОГНЕН МЕЧ, А? Я ГО ДАЙ НАСАМ ДА ВИДИШ КЪДЕ ЩЕ ТИ ГО НАПЪХАМ...


  – О, богове, тоя твой слуга нали няма....


  – КВИК... КВИК... КВИК...


  Тишина нарушавана само от сърцераздирателно демонично скимуцане, навеждащо на мисълта, че оттук нататък дебело тапицираните столове няма да са просто въпрос на личен избор, а на лекарско предписание.


  – Това сигурно болеше.


  – О, не го мисли, деденце. В защита на Григор трябва да кажа, че тая твар започна първа да се зъби. Григор адски се изнервя, когато нещо грозно се опитва да му изтръгне вътрешностите. Мисля, че му остана от времената, в които ходеше на дербитата между Левски и ЦСКА. Слава богу, го убедих да спре. Сега се занимава само с демонични нахлувания. При тях шансовете за оцеляване са по-големи отколкото на мач в А-група. Кръвта е доста по-малко.


  – Я ДА ГО ВИДИМ ТОЯ КАМШИК ДЕТО МИ ГО РАЗМАХВАШЕ ТАКА!!!


  – АГХХХХХХХХХХХХ...


  – О, богове на Средната земя! Той души ли го???


  – Не го мисли. Григор е професионалист. Знае кога да спре... пък и миналата година го изпратих да изкара курс по първа помощ. Цена няма в дишането уста в уста.


  – ЕЙ, КЪДЕ СИ МИСЛИШ, ЧЕ ОТИВАШ??? АЗ ОЩЕ НЕ СЪМ ЗАПОЧНАЛ!!!


  ДУМ!!!


  Огромен сталактит се откъсна от тавана и с сред дъжд от скали полетя в черната бездна.


  ДУМ!!!


  – Ъм, моето момче...


  ДУМ!!!


  – Кажи, деде.


  ДУМ!!!


  – Трябва ли...


  ДУМ!!!


  – ... твоя слуга...


  ДУМ!!!


  – ... да му блъска главата така в пода? Верно, че си е гнусен демон от Преизподнята, ама все пак дори той имат право на хуманно отношение.


  – Споко бе, деде. Казах ти да не го мислиш. Сега ще можеш ли да чукнеш едно рамо в географско отношение? Имаме резервация в хотел „Ле Гуин“ в... ох, не се сещам името на острова, ама е нейде в Землемория. Ще можеш ли да ни ориентираш накъде трябва да вървим? То се е видяло, че с джи пи еса доникъде няма да стигнем.


  – Землемория? А, не е далеч. Чакай, тука имам едно листче... някой да има моливче? А, благодаря... и Фродо, спри да си играеш с проклетия пръстен! Не му казват „безценното“ просто така. Та, виж сега, моето момче. Тръгвате в ей тази посока, после стигате до Вестерос... няма да го пропуснете. Ама не се задържайте там щото имат някакъв шибан проблем със сезоните и хич не го бива за туризъм. Свивате на изток, подминавате Анкх Морпорк и сте там. Като стигнете звънни на тоя номер. Има едно момче, казва се Гед, но го наричаха... как беше... Сокола, Орела... абе нещо пилешко беше. Както и да е. Той ще ви разведе наоколо.


  Пет минути по-късно.


  – Къде изчезнаха ония, Лазаре?


  – Тръгнаха си. Бързаха за някакъв вулкан. Впрочем странни туристически дестинации имат тука.


  – Чужбинци, какво да ги правиш!


  – Впрочем, вече знам как да стигнем до хотела. Дядката се оказа печен... какво е това по тебе?


  – Нямам представа. Дойде от оная твар след като му ръгнах меча в... сещаш се къде. Тайно се надявам да е някаква странна лига!


  – Дано... и би ли стоял по-далеч от мен?


  – Добре де, добре. Кога стана толкова гнуслив. И впрочем беше ми неудобно да питам онзи дядка ама защо русичкия от неговата група имаше остри уши?


  – Знам ли? Може тукашните фризьори да не ги бива.


  – Пък и онзи малкия с шлема и брадвата имаше бая голяма брада.


  – От Чернобил насам нещата не са такива каквито бяха, Григоре.


  – Което си е верно си е верно. Сега ще тръгваме ли към хотела, че искам да измия тия... ъ–ъ–ъ–ъ... лиги от себе си. Ако някой ме види така ще тръгнат едни слухове, да не ти разправям.


  В огромното подземия най-накрая се възцари тишина. Нарушаваха я само тихички демонични хлипове.


  



  * * *


  
    

  


  5% веселост - Константин Николов


  - Какво са тръгнали да звънят в десет вечерта? Те са ненормални.


  30-годишната дебелана, чието бюро беше на два реда от моето, мрънкаше след поредното за вечерта обаждане. От няколко седмици насам бе станала много шумна и отчаяно се опитваше да привлече внимание към себе си. В началото на годината донесе календар, на който да отбелязва дните до пенсионирането си. Сега оставаха само два листа – ноември и декември.


  Един от плюсовете на професиите с висок индекс на ДЧИ (директна човешка интеракция) беше ранното пенсиониране и високата пенсия.


  - Не са ненормални. – възразих аз – Те са просто самотни.


  Тя се завъртя озадачено към мен, измери ме с поглед, изсумтя пренебрежително и отново ми обърна гръб, явно убедена, че отговорът й е бил задоволителен или във всички случаи не заслужавам друг.


  Около нея се беше събрала група колеги, които от около час не бяха взели обаждане. Преди три години, когато едва започвах работа в кол центъра, моменти на безделие имаше рядко – обаждания винаги влизаха, понякога се събираха по пет-шест чакащи. Голяма част от обаждащите се го правеха просто от любопитство – не можеха да повярват, че все още има кол центрове, в които работят реални хора и трябваше да проверят лично, псуваха или пускаха шеги, за да видят дали човека от другия край ще реагира като такъв. Всички реагирахме – това ни беше работата. През последната година компютрите най-сетне бяха открили начин да филтрират съществените и несъществените обаждания и количеството спадна драстично, което позволяваше на агентите да лентяйстват. В това число и на мен.


  Погледнах към скупчените колеги. Лицата им бяха безизразни, а очите им затворени, което беше нормално, когато човек брейнспейсваше. Обзе ме любопитство и натиснах малкия бутон в основата на тила си, активирайки собствения си брейнспейс чип. Мислено подадох командата и устройството се настрои на офисната честота. Пред очите ми започнаха да се изреждат картини – спалня, холостая, проектираща ту морски, ту планински пейзажи, СПА капсула – явно колежката пред пенсия показваше на останалите какво ще прави през всичкото свободно време, което скоро щеше да има. Новото изображение показваше робот с множество стърчащи приспособления – някои релефни и грапави, други оребрени, трети разтягащи, чифт малки клещи. Побързах да се изключа. Нямаше нужда да виждам какво планира да прави с всички тези инструменти. Любопитството ми не се простираше чак дотам.


  Пък и вкъщи имах същата джаджа, само че женска.


  Десет минути безделие и после поредният сигнал в слушалките ми, оповестяващ влизащото обаждане. Затаих дъх и избълвах:


  - Добър вечер, благодаря, че се свързахте с „Разговори”, как мога да бъда полезен?


  Кратка пауза и гъргорещи звуци от отсрещната страна, вероятно подсмърчане. Доста от клиентите подсмърчаха. После женски глас:


  - Имам нужда да говоря с някого.


  Компютърът ми автоматично анализира тембъра и след секунди на монитора ми вече се беше изписала следната информация:


  Пол: Женски


  Възраст: 22 (21 юли 2200г)


  Емоционално състояние: 50% тъга, 20% гняв, 15% срам, 10% апатия, 5% веселост


  Прогноза: Възможно самоубийство – при подозрение, веднага трансферирайте на психологическия отдел.


  Разбира се, име нямаше, всичко беше анонимно. Двайсет и две, мой набор, родена само два месеца по-късно от мен. Добре. Компютърът за пореден път беше озадачен от емоционалното състояние – още не бяха оправили бъга в машината и винаги когато отчиташе едновременно тъга и развеселеност изкарваше въпросителни. Програмистите все още не бяха открили системен код за настроението, наречено „разбиращ трагикомичната ирония на собственото си абсурдно и безполезно съществуване”, но научният пробив се очакваше всеки момент. Прогнозата ме предупреждаваше да бъда внимателен и при най-малкото съмнение да я прехвърля на психоотдела, където при нужда щяха да оувъррайднат брейнспейс чипа й и да я парализират, докато открият причината и се справят с опасността от самоубийство.


  - Затова сме тук, госпожице. За какво искате да говорим?


  - Не знам. Избери ти.


  - Не работи така. Вие трябва да ми кажете за какво искате да говорим.


  - Мини на „ти”, моля те. Искам да говорим нормално. И ти избери тема.


  Мислено изпсувах. Как да й обясниш, че по скрипт винаги си длъжен да говориш на клиентите на „Вие”, а при никакви положения не ти е позволено да избираш тема за разговор. В първите няколко месеца след като беше отворил кол центърът на агентите се разрешаваше да избират теми за разговор и да фамилиарничат на воля с клиентите. След няколко разговора на чувствителни теми, подети от агентите, една-две ескалации, едно самоубийство и едно много скъпо съдебно дело с още по-скъпо обезщетение, компанията реши да се презастрахова. Оттогава имаше скрипт. Със скрипта си връзвахме гащите.


  - Съжалявам за неудобството, не мога да мина на „ти” и Вие трябва да изберете темата за разговор.


  - Майната ти. Ти си поредният шибан програмиран робот. Не знам защо изобщо очаквах да говоря с реален човек. Не, че има значение.


  Ето я опасността. Още преди предупреждението да просветне на монитора ми, вече си бях дал сметка, че качеството на разговора се е влошило и шансовете за самоубийство са се повишили значително. Казах:


  - Изчакайте момент, ще ви трансферирам на правилния отдел…


  - Никъде няма да ме трансферираш, стой на линията или ще се…


  Не изчаках да довърши, а директно я трансферирах на психоотдела. Те да се оправят с нея. Разговорите на необучени за такива ситуации агенти с потенциални самоубийци излагаха на риск от отговорност както агента, така и компанията.


  Двадесет мълчаливи минути по-късно на монитора се появи съобщение, оповестяващо края на смяната ми. Докато чаках асансьора, отново активирах брейнспейс чипа си. Преди да успея да сменя честотата и да се свържа с такси компанията, отново видях робота със стърчащи приспособления, с който щеше да сподели остатъка от живота си пенсиониращата се колежка.


  Секунда по-късно в ухото си чух гласа на автоматизираното меню: „Моля посочете начална точка”. Помислих си за адреса на офиса. „Моля посочете крайна точка.” Помислих си за домашния ми адрес. „Моля изчакайте”.


  Таксито беше без шофьор и миришеше силно на дезинфектант – всяка кола има вградена система за самостерилизация, каквато се извършва след всеки клиент. Секунди след като ме оставеше на адреса ми, дори най-малката следа от мен щеше да бъде унищожена от автомобила и щеше да е сякаш никога не съм влизал вътре.


  Никой не ме видя, когато слязох от таксито. Не срещнах никого в коридора на блока, нито в асансьора. Повечето ми съседи вероятно работеха от вкъщи, а професиите им бяха с нисък или нулев индекс ДЧИ. На влизане в апартамента ме лъхна миризма на току-що изпечен хляб – или поне така пишеше на опаковката на екзотичния ароматизатор, който бях купил преди няколко вечери. Не знаех дали току-що изпеченият хляб наистина мирише така – със същия успех можеше и да съм купил нещо с аромат на прясно изпечено лайно. Все пак беше по-добре от „Пица”. Не знам какво толкова му харесваха хората на „Пица”. Нямаше кого да питам.


  Отворих в хладилника и взех една от системите с надпис „Вечеря”. Отстрани имаше кратка схема, поясняваща, че тази доза съдържа най-вече аминокиселини и ненаситени мастни киселини и нищожно количество въглехидрати и че времето за консумация е 3 минути – това се води бърза храна. Седнах на креслото, вкарах иглата във венозния жак от вътрешната страна на лакътя ми и изчаках нужното време. Към течността бяха добавени допълнителни съставки, които повишаваха удоволствието от асимилацията на хранителните вещества. После се преместих на леглото, взех една от комотворните таблетки и зачаках.


  Комотворните са сравнително ново изобретение. Наследник на сънотворните, те предизвикват изпадане в краткотрайна дълбока кома с продължителност от един до три часа, в зависимост от силата на таблетката. След това човек се събужда отпочинал като след осемчасов сън. Странични ефекти няма, а единственият недостатък е, че им отнема около тридесет минути да подействат.


  Започнах да броя бавно наум, опитвайки се да изпразня съзнанието си от мислите за работния ден – не, че имаше някаква опасност да сънувам каквото и да било под въздействието на комотворните. На шестстотин четиридесет и петата секунда както винаги се предадох. Активирах брейнспейс чипа си и мислено набрах добре познатия номер. След секунда чух:


  - Добър вечер, благодаря, че се свързахте с разговори, с какво мога да бъда полезен? – гласът беше непознат. Компанията винаги свързваше клиентите с кол център в друг град, за да избегне случаи, в които колеги от един и същ офис са от двете страни на линията.


  - Имам нужда да поговоря с някого.


  Подсмихнах се. Някъде на нечий екран един крайно озадачен компютър упорито изписваше въпросителни.


  



  * * *


  
    

  


  


  


  Октан - Гален Иванов


  Не е ли странна лекотата, с която светът опровергава предишните твърдения, нарушавайки усещането ми за реалност? Стан настояваше, че Стената е висока поне сто метра. Изкачих ги - отвъд няма стена и склоновете са полегати. Прав беше, Конъли! Отвъд е пустош – така е, Брад, от гледната ми точка на птица (сещаш се, митологично хвъркато) виждам само неизброими оттенъци на охра и каки. Да, пустош е, но поне не е асфалтово сива. Почакай, това в далечината не е ли зелено? Това е за теб, Грийн!


  Към ръмженето на двигателя на моя Де Дион-Бутон полепват трептения с по-висока честота. Оглеждам се. Оказва се, че стършелите не са митологични създания. Рампата ме изстреля високо, но те кръжат над мен – настръхнал чер метал и насочени жила. Отровата им съска безпомощно по бронята на колата ми. Благословен да си, Том, ред е на твоя подарък. Натискам бутона. Електромагнитният импулс дирижира симфония от недоловими звуци, която заглушава завинаги жуженето на ципокрилите дроиди и подчертава соловото изпълнение на шестнайсетте цилиндъра пред мен. В момента, в който колелата ми докосват повърхността, стършелите се отдават на изкушението на гравитацията и политат надолу. Окачването омекотява донякъде сблъсъка ми със земята, но коланите се впиват в тялото ми и едва не припадам. Все пак успявам да видя в огледалото неподвижните черни силуети в прашния си килватер.


  Събудих се рано и напуснах нощния паркинг призори, когато всички все още спяха в колите си. Мислех да пренощувам в гаража на Уейн, но всички надземни и подземни нива бяха изцяло заети – проклетите психоаналитици бяха избрали точно днес да свикат конференция! Допълнителното разстояние добавяше половин час към времето, за което стигах до Изчислителния център, но не бързах. Трафикът беше слаб и често намалявах скоростта, когато минавах покрай някое училище в най-дясната лента. Занятията още не бяха започнали и малкото будни деца любопитно залепяха носове о стъклата, и оглеждаха колите, които задминаваха бавното им возило. Ще ми липсва гледката на смачканите нослета и дъхът им по стъклата.


  Пристигнах в центъра пръв, паркирах на работното си място и включих ДДБ-то в системата за пневматична поща. Преместих се на дясната седалка и разпънах работния плот. От тръбите се изсипа купчина хартиени ролки – задачите ми за деня. Като редови изчислител нямах представа от приложението на калкулираните от мен стойности. Просто получавах един куп числа, извършвах необходимите сметки с логаритмичната си линия и изпращах резултатите по тръбата.


  Преди това се е вършело от компютри, имали сме и роботи. Там е работата, че станали по-умни от нас и ни нападнали. Войната била дълга, земята подгизнала от кръв и машинно масло, но човечеството оцеляло като по чудо. Затова сега никой не иска да си има работа с нищо по-сложно от миксер. Поне така ни учат в онези осемколесни жълти грамади – училищата. Същото твърдят и костюмарите, които обикалят цялата Магистрала с черните си лимузини и наричат себе си „Световно мобилно правителство”. Че кое днес не е мобилно? Гробищата?


  Вече съм на километри от Магистралата. Понякога отново съзирам зелената ивица на хоризонта пред мен. Необятното открито пространство ме смазва, но въпреки това се чувствам лек и погледът ми се рее свободно. Магистралата обикновено е с шест еднопосочни ленти в двете платна, а встрани от тях са паркингите, гаражите и сервизите. След тях – вездесъщата стена. Оглеждам се наляво и надясно и усмивката не слиза от лицето ми. Клатя глава невярващо. Все още очаквам стената да изскочи от нищото и да ме натика обратно в Магистралата.


  Продължавам да въртя глава като в странна зрително-двигателна медитация. Ляво. Напукана земя до хоризонта. Дясно. Още напукана земя, по-хълмиста, в далечината - планини. Ляво. Дясно. Ляво. Дясно. Ляво. Хълмове. Дясно. Ляво. Планини. Разбирам, че имам проблем, чак когато планините се превръщат в кълбета прах.


  Всъщност не знам. Може да са правителствени наземни дроиди (защо не, щом има стършели?) или останки от древната армия на роботите. Но може и да са коли на свободните. А може и да е някой като мен.


  Понякога знаех точно какво изчислявам. Например дължината на изпускателните колектори на ДДБ-то или турбината на компресора му. Само че в тези случаи резултатите не достигаха до началника ми. Давах ги на Грийн, който свършваше добра работа, както и преди това с буталата, скоростната кутия, окачването и бронята. Днес оставаше само да монтира допълнителния резервоар.


  По обяд тъкмо бях привършил работата си и прибирах препоръките от шефа (Съжалявам, че напускаш. Ако размислиш – винаги си добре дошъл отново!), когато до вратата на колата ми застана Брад.


  - Не отиваш на запад, нали?


  - Кой знае? – свих рамене и вдигнах глава към квадратната му челюст и раздалечените му сиви очи.


  - Ще се видим ли отново? – адамовата му ябълка подскачаше нагоре-надолу като йо-йо.


  - Едва ли. Освен ако и ти не дойдеш... на запад.


  Брад поклати глава, после се усмихна тъжно, потупа ме по ръката и си тръгна.


  Огледах вече бившето си работно паркомясто за последно и поех към сервиза на Грийн. Движението беше натоварено, като преобладаваха микробусите на психоаналитиците - някои от тях със светещи червени лампички. Използваха обедната почивка на конференцията, за да си докарат по някой друг долар. Имаше и много други представители на свободни професии, които работеха на път – адвокати, рекламни агенти, проповедници… Виж, това нямаше да ми липсва. Безкрайни редици от коли, камиони и автобуси. Асфалт и бетон, мержелеещи се през валмата изгорели газове. Нескончаемия морз на клаксоните, свиренето на гумите, ревът на двигателите. Всъщност не, не заменям звукът на ДДБ-то за нищо на света!


  Не се колебая дълго и включвам компресора. Десният ми крак потъва плавно, но неумолимо и постепенно започвам да се откъсвам от преследвачите си. Засега всичко по колата ми е наред – температура на двигателя, налягане в гумите, разход на гориво. Това ме успокоява и отново се наслаждавам на необятния простор. Вярвам, че така се е чувствал баща ми, когато е гледал океана.


  Като млад той бил член на “Исус от бързата лента” и участвал в поклонение до Божи гроб. Естествено, по цялото протежение на Трансатлантика стената се издигала също толкова непристъпна, както и навсякъде другаде. Но на един паркинг баща ми се запознал с момиче, което твърдяло, че живее на кораб в океана и идва до строго охранявани участъци на Магистралата само за търговия. Правителството отрича съществуването на каквито и да било хора отвъд стените, но благодарение на момичето баща ми видял океана и корабите на свободните. Той се върнал от поклонението невярващ, но за сметка на това започнал тайно да проповядва нова ерес – че в света зад стените има хора като нас.


  Пристигнах при Грийн навреме. Мълчалив както винаги, той само махна с ръка към вътрешността на сервиза и ме изгледа продължително изпод мазната козирка на шапката си. Устоях на погледа му. Той кимна и промълви:


  - Не си се отказал. Добре, помни всичко, което то казах – рампата, дроидите, маршрута. Не се отклонявай, не говори когато не трябва. Така. – напуканата му дясна ръка остави още едно мазно петно върху козирката – Помотай се наоколо и ела след час.


  След това се стопи в сенките в дъното на голямото помещение.


  Цял час без кола си е адски дълго време. Първите минути се чувствах гол и уязвим, след това се загледах в трафика и неусетно изгубих представа за времето. Безкрайният поток коли не ме изнервяше, асфалтът галеше погледа ми, дори стената не се извисяваше толкова... окончателно, както обикновено изглежда. Тръснах глава. Не, щях да го направя, щях да се махна!


  С твърди крачки се върнах при Грийн, който почти привършваше.


  - Така. Мисля, че си готов. Е, поне колата ти е готова. – лявата му ръка се плъзна по тила и почеса косата под шапката, дясната кацна на козирката и я размърда.


  Бръкнах в якето си, извадих пари и му ги подадох.


  - Благодаря ти за всичко –за колата, за съветите. И за приятелството!


  Грийн остана неподвижен за миг, после протегна ръка и взе парите.


  - Парите не са ми излишни, но го правя заради баща ти. Той ме накара да видя света такъв, какъвто е.


  - Тогава защо си още тук? – свих ръце неразбиращо.


  Той се огледа и махна с ръка, посочвайки неопределено гаража.


  - Това тук е моя живот. А и там, където отиваш, няма да съм толкова необходим.


  - Защо, такъв механик и спец по двигателите като теб? – не преставах да се учудвам.


  Грийн само се усмихна лукаво и напуканата му ръка легна на рамото ми.


  - Ще разбереш.


  Обърна се към колата ми и заговори делово:


  - Монтирал съм ЕМИ излъчвателя на Том. Големият бутон вижда сметката на дроидите; малкият – подава сигнал “свой” на свободните. Ясно?


  Кимнах. Той също кимна, стиснахме си ръцете, прегърнахме се и след това се качих в колата си. Завъртях ключа и двигателят замърка като огромна доволна котка.


  Поех към мястото, където според инструкциите трябваше да намеря рампата, а тя – да ме изстреля към свободата.


  Минават часове, откакто съм се откъснал от опашката си, която и да е била тя. Зеленото вече не е само резка на хоризонта, а предчувствие за гора. Почти усещам свежия въздух и прохладата под сенките на дърветата. За миг изгубвам зеленината от поглед, докато катеря невисок хълм. Почти съм преполовил спускането, когато забелязвам коли от двете ми страни. Изобщо не съм ги чул, макар че не съм форсирал моя двигател. Включвам компресора и натискам педала до дъно. Напразно. Ескортът ми не изостава – напротив, спокойно се изравнява с мен. В този момент се сещам и натискам малкото копче на ЕМИ-то. Един от водачите ми прави знак с ръка да намаля и да ги последвам. Успокоявам оборотите на двигателя и сърдечния си ритъм и подкарвам след тях.


  Скоро стигаме до гората и поемаме по сенчест черен път, за да стигнем до малък ограден паркинг.


  Слизаме от колите. Водачът ме приближава и пита:


  - Кой те праща?


  - Грийн.


  Той кимва рязко и продължава:


  - Колата остава тук. Можеш да я ползваш винаги, разбира се, след като сменим двигателя с електромотор.


  По дяволите! Мислено проклинам Грийн и лукавата му усмивка, но свивам рамене и кимвам.


  Знам, че си струва.


  



  * * *


  
    

  


  Вграждане - Христина Панджаридис


  Ако до преди развода си мислеше, чеще полудееот самота, след него се запозна сужаса. За учудване на приятелки и врагове, мъжът й напусна къщата и я остави да живее нашироко като принцеса.Почти. А около принцесите винаги се навъртат вещици, грозни кандидат-принцове, отровни ябълки.


  Още първата свободна нощ празнуването започна. Леглото й, нарушило навиците да пази равновесието от две тела, се разлюля. Удари по стените отляво, отдясно и отгоре, счупване на огледалото и подареният сватбен полилей прекъснаха съня й. Събуди се и се спаси от шума в градината. Тишината растеше заедно с цветята. Звездите се излежаваха в блаженство и не поглеждаха към нея. Легна в шезлонга, зави се до брадичката със зимното одеяло, и изкара нощта под небето.Нямаше изригвания, бомбандировки от падащи комети, счупване на галактики, падащ космически прах. Не беше по-различно и през следващите нощи. Имаше петна от кръв по пода и по дрехите й,които изчезваха щом се опитваше да ги почисти. През деня оставяше отворени прозорците и вратите, надникна във всеки ъгъл, под маси и зад шкафове. Откачи снимките по стените и опипа тапетите.Смени пердетата и занесе килимите на химическо чистене. Къщата беше здрава, чиста и нейна. Денем. През нощта ставаше опасна.Клатеше се. Тропаше. Пропукваше се. През нощта й се изплъзваше от ръцете. Шумовете и виденията гонеха съня й. Отслабването й не остана в тайна, а очите й издаваха безизходица, оцветена в угасващо пъстро. Искаше да спи нощем и да живее в тази къща, но нито едно от двете й желания не изглеждаше възможно. Преспивателните не вършеха работа и тя потърси авариен изход. Нае стая в хотел и спа непробудно 15 часа без друсане на леглото, удари по стените, трошене на огледала и гонене на кървави петна из стаите. Обичаше къщата, обожаваше всеки квадратен метър, беше галила тухлите, целувала и лакираладъските, избирала боите и мебелите. Къщата й принадлежеше, но някой го оспорваше. Разкъсваше нощите й, тя започна да се чувства нарязана с нож. Боеше се сутрин далище й липсва малкия пръст на крака, побелелият кичур над лявото ухо, ударените в тъмното рамене.Опипваше се и се чудеше до кога ще е цяла.


  Злото не ходи само и щом се прибра звънецът извести, че на вратата я чака майката на бившия й мъж. Торбичките под очите й съперничаха с нейните. В лицата и двете бяха за окайване. Тя нямаше нищо против майките на бившите съпрузи и я покани. Къщата се разтресе, нищо че слънцето още си играеше на въже из дворовете и приспивателните дремеха в опаковките си.


  Кръвта течеше в тази къща и на разведената нямаше да й се размине. Кръвта изискваше нераздяла.


  В семейството на мъжа й от векове се предавала традицията да се строи дом за младото семейство. В основите на строежа се слагали за сила и вярност кръв на младоженците, техни дрехи от първите им нощи, любими вещи. Мъжете знаели заклинания, които изричали насаме, и ако жената напуснела семейството, скоро полудявала или намирала смъртта си.


  Майката не била щастлива в брака си, но предпочитала живота пред дупката в земята. Спасявала разума си с кратки ваканции на изневяра. Тук следваше едноминутно мълчание за подсещане.


  „Моята кръв е зазидана в къщата, която ме мрази и не ме оставя да спя.Лудее из стаите и се плиска по стените. Моята кръв, омешана с кръвта на бившия ми съпруг, настоява за обещаното й при строежа. Имало е кръв и думи. Събиране. Сега сме разделени и тя не стои спокойна, кръвта като змия кръстосва из стаите. Съска. Сменява кожа след кожа. Чувам я, наистина я чувам. Не е илюзия, не е бълнуване.“


  „Можеш да напуснеш дома и клетвите няма да те гонят, те действат само тук, на място... или...“ Имаше и друга ключалка, тунел, ракета за бягство. „Можеш да унищожиш дома, ако издържиш на разрухата, ако не си крехка и милостива.“


  Свекървата прозря, че жената остава не от инат или за да си го връща на съдбата. Пътищата са готови да й се поклонят и да я хванат за ръка, да я скрият в гънките си. Тя се вкоренява тук. Очите й не се прехласват по разните посоки, разпръсват цветовете си в градината и градината натежава от хубост. Кръвта храни клетвите и те ще я галят с коприва, разкъсват, въртят на бавен огън, тя няма да помръдне. Ще се вкамени, ще онемее, ала ще векува тук.


  „Ето ти орехчета. Посади ги. За да никнат три пъти по-бързо, три пъти по-силно от обикновените, носи ги под гърдите си три дни и нощи. Започни от новолунието утре. А после – ще видиш. Всички ще видим. Хване ли те страх, затваряй си очите, че то си е страшно!“


  Понякога сърцето плаче наум, а изглежда, че се смее. Измисля си песен, а под ритъма тъгата подскача на един крак, после го сменя.Понякога сърцето е по-силно от кръвта.


  Тя засади орехите, напоени с нежна плът и женска орис, от четирите страни на къщата. Орех до орех. Денем ги оглеждаше, сравняваше, наторяваше, поливаше, четеше им любовни сонети, нощем спеше в градината или градината спеше в нея.След девет месеца за първи път се разбуди от шума. Къщата - наклонена наляво, а от сенките на вятъра изпълзяваше шум от трошене на орехи.


  



  * * *


  
    

  


  Те са - Адриана Пенчева


  Като нас


  Стъпка. Спирам.


  Стъпка. Стъпка. Спирам.


  Стъпка.


  Падам.


  Камшикът изплющява по гъба ми. Отварям уста да изкрещя, но не ми е останал глас.


  Гърбът ми е една голяма рана. Двата чукана от отсечените ми криле започват отново да кървят.


  - Мърдай, животно! – Свистене. Свивам се в калта, но този път коженият език не стига до мен. Високи, лаещи звуци излизат от устата на човека. Осъзнавам, че са от веселие. Искам да запуша уши, но ръцете не ме слушат.


  – Вдигай се, да не усетиш пак приятелчето ми.


  Изправям се. Гравитацията ме натиска. Изгърбвам се и едва не падам отново.


  - Обратно в строя!


  Не мога да вдигна глава. Не искам да виждам другите и себе си, отразен в мислите им.


  Стъпка. Стъпка. Стъпка. Около мен се появяват още пристъпящи крака. Поемам си дъх. Боли. Тук долу от всичко боли. Гледам краката на другите и опитвам да вървя с техния ритъм.


  Стъпка. Спирам.


  Стъпка. Стъпка.


  Стъпка.


  *


  Нечий бързи крачки огласиха коридора. Вратата се отвори със замах.


  - Докторе! Докараха следващата партида. – Останала без дъх, младшата сестра се спря в средата на кабинета, дишайки на пресекулки.


  Д-р Луис Торго се извърна от примигващия монитор.


  - Чудесно. И тъкмо навреме. Нивата почти бяха достигнали критичния минимум. Колко са?


  Сестрата затвори вратата, преди да му отговори:


  - Десет – изрече предпазливо, - но са току-що уловени.


  Торго почувства как в стомаха му се намества ледена топка. Десет. Щяха да стигнат за месец. Едва. Той затвори очи за миг.


  - Сигурна съм, че патрицият е наясно с био-икономическата ситуация – каза тя в желанието си да го успокои.


  Торго отново погледна монитора. Патрицият нямаше нужда от напомняне за проблема. Имаше нужда само от адекватни решения. И бързи. Никой не искаше повторение на Студените бунтове.


  Диаграмата с нивата подавано електричество проблясваше заплашително и му докарваше главоболие. Той се изправи рязко. Сестрата отскочи, за да се предпази от отхвръкналия стол.


  - Да ги стоварят в сектор Строци. Лично ще помагам в прикачването.


  *


  Качват ме заедно с другите в металната кутия. Минаваме през проходи. Дълги и студени.


  Краката не ме държат. Политам, но надолу. Вече винаги ще е надолу. Нечии ръце – не на човека с лаещ смях – ме хващат, преди да падна. Теглят ме напред. Изпращам благодарствен импулс – така, по навик, но срещам единствено мълчалива стена. Сам съм. С човеците.


  Искам да ги погледна, да видя лицето на палача, но не мога. Вратът ме боли и нямам сила да изправя глава. Клепачите ми лепнат от засъхваща кръв.


  Не се съпротивлявам, когато непознатите ръце плъзват по тялото ми. Студени, опипващи, чужди. Топла струя отмива кръвта. Гърбът ми е тежък, гравитацията ме притиска и не мога да избягам. Полагат ме в метално гнездо. За миг настръхвам от болка. Но то се огъва под мен, оформя се като вода.


  Отпускам се в гнездото – море.


  Клепачите ми се притварят. Предпочитам така, сляп за образите им, за чувствата им. Пред очите ми се мяркат лица. Правя усилие да разбера какво казват, но думите на този странен гърлен език са станали твърде сложни, за да ги преведа.


  Ръцете им омотават жици по тялото ми, свързват ги с ръцете, краката, гърдите. Убождане тук и там, ох, и там също. Тънките остри неща остават врязани в мен. Каска от жици е поставена на главата ми. Някъде нещо пиука и това кара човеците да бърборят оживено помежду си.


  Дишам тежкия въздух. Ще ме цедят, проточвайки до последна искрица. Само да можеше по-бързо да свърши. Може би ако направя усилие… Ако отрека нуждата от живот… Болката минава на талази през мен – ускорена, утроена, подчинена.


  Чувствам се лек като никога. Сякаш вместо моите си, отнети ми криле, имам нови, невидими.


  Лицата им с стопяват в бяло зарево.


  Отново летя.


  *


  “Откакто свързахме новите екземпляри, енергийните показатели хвърчат нагоре. Малко съм обезпокоен как ще им се отрази ускоряването на източващите процеси. Може да се наложи поръчка на спешна партида, но засега снабдяваме града с електричество. Ловците започнаха да взимат баснословни суми. Като че ли работата им е по-различна от лова на яребици.


  Не бях свързвал жив екземпляр с апаратурата от университета. Забравил съм колко много приличат на нас.


  Номер 10 има необичайно високи нива. Може би ще намаля интензитета при него. Показателите на енцефалограмата му са необичайни.”


  Торго затвори файла с дневника си и обърна стола към пашкулите. Формите на създанията едва личаха под защитната обвивка от кабели и тръбички. Номер 10 беше в края на редицата.


  В ума си го наричаше Омега. Енергийните му полета бяха странни, на равномерни приливи и отливи, твърде последователни, за да се дължат на неконсистентност на запаса или повреда в машините.


  “Системните върхове и спадове не са причинени от физиологични процеси,” беше написал в дневника си. “Това е феномен с все още неясен произход.”


  Веднъж при рязък спад опита да намали подаването на хранителни вещества и това веднага възвърна нормалните нива. А една безсънна нощ, отегчен от жуженето на пултовете, му пусна стар запис на Бах и кривата се изкачи равномерно до максимума на скалата и задържа нивото за повече от четири часа.


  Торго изостави мониторите и се приближи към пашкула на Омега. Имаха забрана да влизат в зрителното поле на екземплярите, докато са свързани с апаратурата. Според изследванията по време на източване мозъчната им активност скачаше до небето и можеха да станат опасни. Но не можа да се въздържи.


  Той направи няколко крачки. И веднага замря.


  Зад прозрачния пашкул го гледаха две кристални очи. Устата се разтвори широко, но вик така и не се чу.


  Торго си пое дъх и подтисна архаични порив да се прекръсти. Сърцето му блъскаше лудо, когато отново пристъпи.


  На малкия контролен монитор, монтиран върху пашкула, кривата на енергийния поток придобиваше форма на обърната камбана. Предупредителните лампички замигаха.


  Той хукна към пулта.


  - По дяволите. Мамка му! – Пръстите му захвърчаха по бутоните. Музиката на Бах се понесе в залата. – Добре. Добре. Така.


  Върна се към пашкула. Очакваше да види спокойствие по острото лице. От кристалните очи се стичаха сълзи. Дланите с дълги тънки пръсти се свиха в юмруци и заблъскаха по стената на пашкула.


  Алармата записука.


  - Не! – Тогро се огледа. Нямаше дежурни техници, нали сам бе отменил смените им, за да наблюдава Омега необезпокояван. Ако обаче сега станеше нещо… - Недей. Моля те, спри!


  Създанието, разбира се, нито го чуваше, нито го разбираше. Юмруците му продължиха да блъскат. Тялото му се изви в дъга.


  Торго пак се втурна към мониторите. Увеличи нивата на хранителни вещества, прибавяйки и медикаменти.


  Откъм пашкула се чу пукот. Той се извърна навреме, за да види как една ръка се подава и огъва защитните мембрани.


  - По дяволите. – Щяха да го уволнят за това. По-лошо. Грабна спринцовка със седатив от шкафа за първа помощ и се върна при Омега.


  От пашкула се подаде и другата ръка.


  Торго замахна със спринцовката, но мятащите се ръце я избиха.


  С пукот пашкулът се строши като черупка на яйце и създанието изскочи. Той му препречи пътя и двамата се строполиха тежко на пода.


  Последното, което Торго видя, преди светът да пропадне в мрак, бяха кристалните очи, широко отворени, взиращи се, дълбаещи. Нещо, не съвсем глас, не съвсем мисъл, прозвуча в главата му:


  Виж ме.


  …..


  Виж ме. Аз съм.


  ….


  *


  Той е на смяна и се издига над дърветата. Размахва криле и яхва едно бързо въздушно течение. Шеметен лупинг, плавно завъртане. Патрулира от часове, може да си позволи това удоволствие. Късото дървено копие се удря вбесяващо в бедрото му. Още един лупинг. Няма следи от ловци.


  Светът е малък, някъде долу. Небето е негово и на птиците.


  Нов въздушен порив разрошва перата му и той се издига, за да го улови.


  Нещо лъскаво далеч под него привлича вниманието му. Не чувства опасност, само доволство.


  Спуска се на спирали, стремглаво, заради самото просто удоволствие. Защото може.


  Лъскавото се оказва парче от странния метал, донесен от човеците. Млада двойка го използва при строежа на гнездо сред клоните на мура.


  Той се усмихва на доволните им лица. Единият тъкмо вплита суха тръстика в издигнатата полустена. Другият плете въже.


  Приготвя се да им прати поздравителни импулси, да ги предупреди да внимават, когато спокойните лица се изкривяват, очите застиват. Двамата падат един до друг. От гърбовете, между прибраните криле стърчат металните стрели на чудовищата.


  Объркване. Болка. Страх. Емоциите им се разливат в света, търсят приемник. И помощ.


  Оглежда се на всички страни. Ето ги, скрити сред клоните, идват към него.


  Трима на летящи метални животни.


  Лицата им са застинали гримаси, които не може да разбере. Колкото и силни импулси да праща, остава нечут. И това го изпълва с ярост. Не може да разбере и защо заробват народа му.


  Втурва се напред, с крясък, с острото копие от квоя, готов да убива и да умре.


  Единият, най-едрият и най-грозният, вдига металната тръба и нещо палещо профучава към него, в него, през него…


  Пада. И пада, и пада, и пада.


  *


  Болеше го навсякъде, сякаш бе паднал от покрива на енергостанцията. Опита да размърда крила… които никога не бе имал. Торго отвори очи.


  Над него се бе надвесил брадатия техник от нощната смяна, чието име не помнеше.


  - Добре ли сте, докторе? Да повикам ли помощ?


  Той извърна глава. До него лежеше Омега. Неподвижен. От очите, устата и носа му течеше кръв.


  Виж ме. Аз съм. В ума му отекваше мешавица от образи, чувства, болки. Сън ли беше? Халюцинация? Психоза?


  Торго се изправи


  - Те не са животни – изрече дрезгаво, сякаш бе крещял цяла вечност. Гадеше му се. Източването. Станцията. Мъчителната болка. Хвърли се към пултовете. Сляпо заудря по клавишите, набираше команда след команда.


  - Какви ги вършите? Спрете веднага! - Техникът го издърпа назад. Торго заби лакът в нещо меко, чу изохкване и хватката се отпусна.


  Гледаше как показателите се снизват надолу, когато ръцете пак го хванаха. Опита се да приложи същия номер. Не успя.


  - Спрете или ще се наложи да Ви нараня!


  - Не разбирате. Не разбирате! – Задърпа се яростно. И той не бе разбирал. Сега обаче да. Как го направи Омега? – Измъчваме ги. Те са като нас. Като нас! – Пред очите му избухна фойерверк и той падна. По тила му се стече нещо лепкаво. - Те са…!


  



  * * *


  
    

  


  Търговецът на сънища - Стоян Цветанов


  Настъпва нощта и тъмнината поглъща всичко за пореден път. Поглеждам през прозореца на стаята си и виждам свят на студена тишина, създаващ илюзията за спокойствие, зад което се крият скритите ни мисли. Отсъствието на светлината дава път на мракa да материализира своята реалност, в която всеки от нас може да е различен. Странно, но липсата на сън в последните месеци изостри изтощеното ми съзнание и всяка вечер преди лягане наблюдавам през прозореца си тайните копнежи на хората в тъмата. Вече виждам скритата надежда на изтерзаните алкохолици до кварталното магазинче, някой да ги измъкне от спиралата на деградацията, в която сами са се вкарали. Забързаните наркомани, които осветяват същите алкохолици с автомобилите на бащите си и се надяват скоростта да прочисти натровените им съзнания и да ги доведе до ново начало. Случайните минувачи, уж разхождайки се с наслада, но без съзнанията им да ги съпътстват,коитосе оглеждат за нещо ново в познатата обстановка на сивото си ежедневие. Влюбените млади, разсеяни от мобилните си телефони, се наслаждават на живота на другите, попивайки всичките им изживявания, компресирани в дланта на всеки един от тях.


  Май е време да се обърна към собствената си изтормозена личност и да се опитам да достигна дълбокия сладък сън, за който цялата ми същност бленува. Последните няколко дни успях да открадна четиричаса от нощта, разкъсвани от интензивни сънища, коитодоведохадо мускулна парализа при събужданетоми. При всяко положение товае по-добре от двата часа полузаспало състояние, под звуците на шумолящата кръв в главата ми, което ме съпътствапрез последните месеци. За мое съжаление, лекарят ми не намира адекватна причина за моето състояние и продължава да ме убеждава, че причината е на „нервна основа“. Само че и основа вече не ми остана, при положение че дните ми са в полу - халюциногенно състояние, което ме кара силно да се съмнявам в реалността. Стига излишни мисли, време е да се насоча към леглото, с надеждата сънят да ме унесе в покоите си. Затварям очи и усещам, че днес ще е различно, заспивайки с лека усмивка.


  Събуждам се от далечно ехо, разкъсващо тъмната завеса на съня ми. Чувствам се слаб, а неспокойният ритъм на сърцето ми изостря чувството за безпомощност, което постепенно се превръща в страх. Отново съм в света на кошмарите, скрити между сладките сънища и дълбокия спокоен сън, който търся всяка нощ. Повтарям няколко пъти на глас като мантра – „Събуди се, събуди се“, но усилията ми остават безполезни. Явно ще участвам в поредната мрачна пиеса, която сам пиша за себе си, макар и с нежелание. Съзнанието може да е заключено в затворено пространство, но това не го спира да бъде безкрайно и ние трябва да се подчиним на волята му.


  Безжизненото ми тяло е приковано от невидимо тегло към студения под, който се простираше до безкрая.Лепкавата влага постепенно се пропива в парализираните ми мускули и създава чувството за осезаема болка, която отнема въздуха в дробовете ми. Чувството за време в тази реалност е неопределимо, но вътрешният ми глас ми казва, че стоя от часове в това безпомощно състояние, заобиколен от непрогледен мрак. Оковите на непознатата сила, която държи тялото ми, постепенно изчезват, а зрението ми се адаптира към тъмнината. В далечината, където трябва да е връхната точка на това пространство се вижда тъмна маса, завихряща мрака около себе си, като черна дупка, която поглъща звука и оставя само тежкото кънтене, пулсиращо в главата ми. Пластовете мрак създават илюзията за небе, под което никой не би искал да се събуди дори и в съня си. Постепеннотялото ми възвръща способността си да се движи и се изправям като дете, правещо първите си крачки, несигурно в собствените си сили. Чувството за време продължава да е изкривено сякаш някой е инжектирал упойка в гръбнака ми и чакам острието на мрака да разреже плътта ми. Завалят капки дъжд, черен като катран, които падат около мен в пълно отсъствие на звук, докато студената земя не ги поглъща. Тъмнината ме приветства и е време да изиграя ролята си в тази илюзорна постановка. Движението между сенките става все по-естествено, като че ли тялото ми е преминало през метаморфоза и зловещата атмосфера, която ме заобикаля се превръща в нещо познато. Имам чувството, че съм вървял часове наред, а единственото видимо нещо е подът под мен, който е гравиран със символи, напомнящи плетеница от клони, които се простиратв необятното пространство. Минава време или поне така ми се иска да бъде, а страхът, който смразяваше вените ми е изместен от нарастващо любопитство и прилив на енергия, генерирана от тъмнината. С всяко вдишване се чувствам все по-опиянен и пред очите ми се разкриват нови нюанси в далечината. От лявата ми страна, като че ли на километри разстояние, забелязвам сенчести фигури, които се движат бавно към портал, осветен от тъмно-виолетова светлина, напомняща жив пламък. Пътят напред, разкрива мост, който се простира в още по-дълбока тъмнина, а от дясно, на няколкостотин метра се показва монолитна структура от движещи се елементи, които мракът пренарежда през няколко секунди. В основата на странната постройка стоят отворени десетметровите порти, към които инстинктивно се насочвам. Съзнанието ми се лута в хипотетични посоки, с надеждата да донесат чувство за цялост. Търся изплъзващата се между пръстите ми като песъчинки реалност, от която остават само абразивните частици, драскащи по повърхността на кожата ми, както беглият спомен за реалността драска синаптичните връзки в мозъка ми. В света на мрака нямам какво да губя, защото вече съм изгубен. Въпросът: “Ако бях избрал друга посока?“ е абсолютно излишен и не носи отговори, защото това нямаше да съм аз, а просто мое отражение, създаващо нова паралелнареалност с избора си. Колкото повече време прекарвах в този сън, толкова повече се отделях от реалността сякаш мракът ме захранваше и мястото мибеше тук. Достигнах портите и усетих как атмосферата около мен се промени, монолитната постройка пренареждаше формата си и излъчваше зловеща аура. Бях привлечен от движещите се елементи, като нощна пеперуда и докоснах един от тях без да мисля за последствията.Щом докоснах стената до портите,движенията на монолита застинаха мигновено. Издърпах ръката си и видях черна енергийна маса в дланта си, която роди усещането за безкрайна мощ, все едно държиш безкрайността в ръцете си и чакаш да разкрие своите тайни. Монолитната структура отново започна да движи частите си, а щом погледнах към ръката си, тя беше придобила цвета на мистериозната материя, която държах преди секунди. Не ми оставаше нищо друго, освен да продължа пътешествието си и прекрачих портите с увереност, каквато не съм изпитвал до сега. Пред мен се откри огромна зала, пълна със статуи на създания, стоящи като пазители на монолитната структура. По средата на залата имаше пътека, покрита от непознати символи, водеща към по-дълбока, непрогледна тъмнина. Малко след като направих първата си крачка по пътеката, вниманието ми беше приковано от шум на пропукване. Погледнах надясно към една от статуите, която вибрираше сякаш нещо трескаво искаше да излезе от нея и побягнах напред с всичка сила.Докато се придвижвах в гъстатакатомъглатъмнина, в далечинатазабелязахсветлина, напомнящапортала, койтовидяхпо-рано. Оставахамиоколопетдесетинаметра, когатопътямибешепресечен. Предменстоешевъплъщениенаеднаотстатуите, стоящи взалата. Създаниетобешеоколотриметрависоко, с чернаброня, в коятосеотразявашесветлинатаотпортала и разкривашеискрящитему тъмно виолетови очи, вперени в мен. В лявата си ръка държеше копие, покрито със същите символи, които бяха гравирани на пода. Явно съм пробудил един от пазителите на портала и сега трябваше да посрещна изпитанието си. Огромното създание се движеше плавно между слоевете тъмнина, с грация на хищник, дебнещ жертвата си. Само звукът от бронята издаваше местоположението му. Страхът скова сетивата ми и се подготвих за неизбежното, но в същия този момент рязка болка ме изкара от транса. Черната маса, покрила ръката ми, се беше впила в кожата и постепенно си проправи път към вените. Опитах се да извикам, но съзнанието ми ме изостави. В залата на монолита се развихри битка между създания на мрака. Пазителят ловко се засили между сенките, насочвайки копието си към крака на соул дрифтъра, който остави след себе си само мъглявината на силуета си, телепортирайки се на десетина метра. В дясната му ръка се беше материализирал двурък меч, покрит с мистични руни, които осветяваха мрака и излъчваха мощна аура. Пространството около дрифтъра пулсираше, разклащайки устоите на самата реалност. Пазителят концентрира тъмна енергия към върха на копието си и я насочи къмстоящия неподвижно дрифтър. Енергийният лъч отлетя светкавично, но дрифтърът вече беше досъзданието, разсичайки бронята му. Пазителят хвана с дългата си ръка меча и заби копието си в рамото на дрифтъра. Капки черна кръв като катран се стекоха по пода. В мрака отекна симфонията на продължаващата биткапод звуците на метал. С напредването на двубоятъмните сили в меча достигнаха своя лимит и гравираните руни осветиха статуите, пазещи залата. Пазителят отскочи на няколко метра във въздуха и се изстреля в посока на опонента си със скорост, невидима за окото. Дрифтърът отстъпи настрани и се завъртя на сто и осемдесет градуса с меча над главата си, замахвайки диагонално към създанието. Копието се стовари върху дрифтъра със страшна сила, създавайки шокова вълна около себе си, която разсея образа му. Мрачните сили бяха създали огледален образ, който заблуди дори и пазителя. Той реагира бързо, но не достатъчно. С периферното си зрение забеляза как дрифтърът се промъкна от лявата му страна, приклекнал с насочен меч към торса наму. Острието изсвистя и го прониза.


  Отново отварям очи с надеждата да се събудя в апартамента си, но ярката светлина на портала пред мен ми подсказва, че този кошмар не е приключил с мен. Последното, което си спомням е как оживялата статуя стоешепред мен, готова да сложи край на подсъзнателното ми приключение. Мислите ми бяха прекъснати от рязка болка в лявото рамо, което кървеше обилно, а до мен на пода лежешемеч, който постепенно се претопи в тъмна маса, която се стече към дясната ми длан. Отново почувствах как мракът се влива в сетивата ми и отнема част от мен. Инстинктите ми подсказваха, че трябва да премина през портала, а и нямах какво да губя, все пак това е само сън, нали? Прекрачих светлинната бариера и очите ми бяха заслепени от ярка светлина, която откъсна сетивата ми. Преминах от другата страна на портала и паднах на земята безжизнен. Зрението ми беше замъглено, но постепенно започна да се избистря. Над мен беше нощно небе, покрито от безкрайни звезди и сияния в неописуеми цветове. Огледах се за портала, през който дойдох, но него го нямаше. Лежах върху под с формата на перфектен кръг, гравиран със символи, подобни на тези от монолитната структура. Подът имаше диаметър около стотина метра и левитираше в пространството между звездите. Нямаше нито вход, нито изход. Огледах се и вниманието ми беше приковано от силует, намиращ се в центъра на кръга. Закрачих към фигурата и постепенно детайлитейсе разкриха. В центъра на кръга се намираше фигурата на мъж, седящ в червен стол в бароков стил. Мъжът беше с необичайно бледа кожа, почти мъртвешка, очите в черен цвят, който се променяше сякаш порталът се отразяваше в тях. Беше облечен с виолетов костюм и шапка с периферия. В едната му ръкаимаше празенпясъчен часовник. Приближих се на около два метра от мъжа, когато той се обърна към мен.


  -Добре дошъл – поздравитойсъс спокоен монотонен глас


  -Кой по дяволите си ти, и по-важното къде се намирам? – попитах аз.


  -Няма значение кой съм аз, нито пък къде се намираш, защото няма да го помниш. Важното е, какво мога да ти предложа. Но все пак, ако толкова настояваш можеш да ме наричаш Сомнис. – усмихна се леко, с присвити очи.


  -В този сън се случиха прекалено много неща, които граничат с безумие и искам обяснение, което виждам, че имаш и ще получа – заявих уверено аз.


  - Така да бъде, все пак си стигнал доста далеч през пукнатините на мрака и съзнанието ти те следва неотлъчно. Това е рядко постижение, за което заслужаваш похвала, а може би и съжаление. Какво те отблъсква от светлината, че бродиш неспокойно из лабиринтите на мрака? – попита с видимо отегчение Сомнис.


  - Не съм по своя воля тук,ако зависеше от мен нямаше да сънувам изобщо–отвърнах аз.


  - Това, което за теб е сън, е отражение на света в който се намираш в момента. Присъствието ти тук се дължи на нещо, което притежаваш, скрито в хаоса, който те формира. Съществува бездна, между това, което знаеш и това което е. Паметта на Вселената живее във всичко живо и се изразява по абстрактен начин, както звездите осветяват празнотата в нощното небе, така и ние се стремим да осветим света с искрата, заложена в нас– каза Сомнис.


  - Склонен съм да повярвам на такова налудничаво твърдение, защото усещам с цялата си същност че съм част от тази реалност. Какво трябва да направя за да се върна към моя свят? – заявих с престорена самоувереност.


  - Трябва да се върнеш на същото място, от което си тръгнал, но това ще е по-трудно от идването, след като присъствието ти привлече нежелано внимание. Мога да отворя портал, който ще те върне в „залата на прокълнатите“, но не го препоръчвам. Стават смъртоносно раздразнителни, когато някой прекъсне съня им. Другата ти опция, е да сключим в сделка, в която аз ще спечеля повече от теб, а ти ще си мислиш че си взел повече от мен.И двамата ще сгрешим в преценката си… Ще се събудиш и никога няма да си спомниш за всичко това – каза Сомнис, поглеждайки към звездите.


  - След като поставяш нещата така, какво предлагаш? – попитах аз.


  - Ще взема това, което не знаеш, че притежаваш и ще ти дам силата да се справиш с това, което си. – каза Сомнис, усмихвайки се леко.


  - Какво е това, което е скрито в мен и какво реално ще загубя? Не виждам какво ще получа, след като не съм дори в моята реалност? – казах аз.


  - Както ти казах вече, няма да помниш нищо след като се събудиш, затова ще ти отговоря. Ще взема част от душата ти, до която никога няма да достигнеш, но точно тази малка частица определя безкрайния ти потенциал. Това което ще отключа в теб е възможността да достигнеш максимума на възможностите си в състоянието, което се намираш. Ще бъдеш коренно различен, идеалът за това което може да си. Това е проклятие и дар в едно. Реално, нищо не губиш тъй като никога няма да използваш искрата на безкрайността, живееща в теб. Малко хора достигат до нея и повечето губят ума си щом я достигнат.


  - За какво ще използваш част от душата ми- попитах с учудване аз.


  - Въпреки че имам знания и сила, за които някои биха жертвали цели светове и аз имам своите недостатъци . Съществува нещо, което всички приемате за даденост, а при мен го няма. Липсата ми на душа, заради която не мога да напусна това измерение и да се свържа с други светове. Този хаос, който работи в синхрон и позволява на хората да променят света около себе си и да усещат различни нюанси във времето и пространството. –каза Сомнис, поглеждайки празния пясъчен часовник в ръката си.


  - Защо тогава моят дар ще бъде и проклятие. Човек цял живот се стреми да се усъвършенства и да достигне най-доброто, което може, във всичко. –казах аз.


  - Съвършенството винаги се ражда от несъвършенството. Достигнеш ли лимита, се лишаваш от много неща. Перфектното ти „Аз“ в този момент, няма да е същото след време. Това, което те прави слаб, може да се трансформира в неща, които те правят силен. Това, което ще получиш от мен, е моята идея за най-доброто, което може да си. Поемеш ли по този път, другите ще рухнат. Какво мислиш за предложението ми? – попита Сомнис, гледайки изпитателно.


  - До колкото се познавам, едва ли ще надскоча себе си в скоро време. Съгласен съм – казах аз.


  Усетих лека вибрация от пода, върху който стояхме, а руните започнаха да светят толкова ярко, че заслепиха нощното небе. Кръвта в главата ми пулсираше, а съзнанието ми постепенно ме напускаше.


  Моментът в който слънцето изгрява, винаги е бил нещо мистично за мен. Смразяващото чувство от студената сянка на нощта постепенно изчезва от тялото и е заменено от топлите лъчи, които измиват спомените от предходния ден. Упойващата тишина на мрака напуска нашата реалност и всички започваме своето пътешествие наново, следвайки вчерашните си стъпки. Когато изберем непознатото, пред нас се открива нов път, който подобно на мълния разкрива множество разклонения, по които можем да вървим. Само тогава, откъсвайки се от окото на бурята, която ни заобикаля, можем да преоткрием себе си.


  



  * * *


  
    

  


  Бягай, Лора - Димана Сотирова


  


  - А ако откажа? – попитах сдържано.


  - Ще се наложи да използваме сила.


  Изпитах внезапно желание да му издера очите. Спираха ме единствено четиримата въоръжени армейци около бюрото му, чакащи само да трепна.


  - Командир Милушев, злоупотребявате с гласуваното Ви доверие. Сериозно обмислям да Ви съдя за държавна измяна без право на амнистия.


  - Принцесо, - отвърна командирът най-спокойно, – напомням Ви, че след Вашата доброволна абдикация, Вашата титла няма абсолютно никаква стойност. Ако все още Ви се играе на престолонаследник, можете само да уважите традициите и да участвате в ритуала. Не че имате голям избор.


  Прекрасно! Моята абдикация беше всичко друго, но не и доброволна. Но какво се предполага да направиш, когато сестра ти е омъжена за полския принц и военният главнокомандващ в страната ти заплаши да им обяви война?


  Отговорът ми не закъсня, а мисълта пристигна една идея по-късно.


  - Интересно предложение от устата на човек, който до вчера е гледал с насмешка на „остарелите народни вярвания”.


  Лицето му, набраздено от бръчки, не издаваше нито спомен за емоция.


  - Като държавен глава съм длъжен да дам на хората си това, от което се нуждаят. А в момента те имат нужда от сигурност, каквато ще получат, когато Ловът започне и приключи с красив трофей на нечия стена.


  - Вие сте луд! – почти извиках аз. Колкото и да се опитвах да я задържа, дипломацията ми скоростно се изпаряваше. – Говорите за неща, които вече не се изучават дори в часовете по древна история. Такива жертвоприношения не се извършват от поне дузина планетарни цикъла! Ще следя с интерес как ще реагират хората „Ви” на всичко това!


  Още след първите няколко думи командирът трябваше да ме предупреди да внимавам с тона и пушките да изщракат в готовност. Нищо от това обаче не се случи. Наистина ли беше толкова убеден, че ще го оставя безцеремонно да ме екзекутира?


  - В XXVI век хората може да върнат култа към старите богове, но няма да се превърнат в нецивилизовано племе!


  Той продължи:


  - Интересно е какво става с цивилизацията по време на криза, принцесо, не сте ли забелязала? Холокостът кара хората да повярват в приказките. Да не говорим че почти десет процента от населението все още изповядва онази вяра. Но Вие, разбира се, знаете това.


  Стиснах юмруци. Сетивата ми се изостриха и цветовете се размиха за миг. Някой застана зад мен.


  - Правите голяма грешка! – почти изсъсках.


  - Ловът ще се състои по изгрев. Нямам търпение да видя с какво ще ни изненадате. А днес се разходете, времето е прекрасно навън.


  - Принцесо – чух гласа на капитан Едем зад себе си. – Елате с мен.


  Тялото ми трепереше. Ако можех да се превърна в хала, щях да спра да се чудя къде да дяна всичкия този гняв.


  Значи това било да си абсолютно сам. А аз исках просто да живея!


  Резиденцията беше на самия вход на лагера ни. Гърците ни бяха приели твърде гостоприемно в орбитата на своята Тар-е и макар да имахме пълната свобода да се слеем с местното население, никой не смееше да напусне загражденията. Дори нямаше нужда от охрана по границите.


  Спрях и се взрях отвъд загражденията. Слънцето ме огря толкова нежно, сякаш и то вече искаше да ме отпрати. Капитан Едем застана до мен и изправи гръб, държейки пушката в готовност.


  Не исках да го поглеждам. Повече от всякога исках да го притисна към себе си и да не се откъсна от него до сутринта. Усещах как животът се изплъзваше от мен и изглеждаше като че ли нямаше какво да направя, за да го задържа.


  Заговорих с цялото спокойствие, на което бях способна.


  - Чел ли си Преданията на Магна Аура?


  - Твърде отдавна, принцесо.


  - Според легендите – припомних му, - членовете на кралското семейство могат да се превръщат в животни, когато ги грози опасност. Колонията ни се е местила на четири различни планети през вековете и винаги, когато се е установявала наново, се е извършвал свещен Лов.


  - Член на фамилията бива пожертван, за да се запечата цикъла и да се отворят с добро вратите на Новия дом – допълни капитан Едем. – Говори се, че животното тотем е различно при всеки от тях.


  - Баща ти иска да ме убие по този повод.


  Той замълча за момент.


  - Нямах ни най-малка представа. Той само ме назначи да Ви съпровождам днес.


  В далечината се чу гръм. На около 200 километра, от другата страна на гръцкия град една от пътническите совалки излетя към Крит и остави след себе си гъст сив облак.


  - Може да минеш на ти, и без това няма да съм тук още дълго.


  - Съжалявам да го чуя, принцесо.


  Обърнах се неволно към него и се взрях продължително в тъмнокафевите му очи. Май за първи път го виждах толкова ясно. Бяха топли и приветливи, въпреки строгата официалност на думите и униформата. Двадесет и пет годишният син на командира никога не беше изглеждал толкова красив. Сега беше моментът да ме хване за ръката и да ме изведе оттук.


  Изпаднах в горчив захлас. Задрапах мислено с нокти към небето.


  Той първи наруши тишината.


  - Ще се превърнеш ли наистина?


  Свих рамене.


  - Така като ме гледаш, бих ли могла?


  Той сложи ръка на рамото ми. Излъчваше отчетлива топлина, усетих как кръвта пулсираше в пръстите му.


  - Как искаш да прекараш остатъка от деня?


  Искам да правя любов.


  Затворих очи за момент. Усетих най-приятният вятър. Минаваше през коприната, по кожата ми и продължаваше напред, отвявайки надалеч екота на совалките.


  Отворих очи. Закрачих решително напред.


  Трябва да изляза.


  Капитанът се приближи зад мен.


  Бариерата ме задушаваше. Отворих с усилие тежката порта и пристъпих отвън.


  Шумът на автомобилите ме вцепени. Наоколо кипеше животът – такъв, какъвто го помнех от Магна Аура. Тар-е излъчваше почти домашен уют с този забързан хаос и нестихваща енергия. Пред мен започваше булевард с десет платна, отляво високи сгради пазеха сянка, а отдясно се простираше пазар.


  - Принцесо!


  Капитан Едем ме настигна.


  - Трябва да...


  Беше точно на прага. Дръпнах го към себе си и го целунах. Искаше ми се да остана в този момент, но имах по-важна работа. С една ръка го притиснах към себе си, докато с другата бръкнах в джоба му и извадих ключовете за портите. След това се пресегнах и затръшнах входа на загражденията. Острото щракване ни подсказа, че бяхме заключени отвън.


  Той се стресна и се отдръпна.


  - Лора... – каза той тихо.


  Почувствах се странно. Не го бях чувала досега да произнася името ми.


  Отстъпих крачка назад и стъпих върху нещо неравно. Шахта.


  Едем се втренчи невярващо в портата. Когато се обърна към мен, вече се беше овладял.


  - Всеки момент ще дойдат да ни търсят – осведоми ме той.


  Разлюлях ключовете пред лицето му и ги запратих към дъното на канализацията. Погледнах го за последно, устните ми още тръпнеха сладко, след което се обърнах към пазара и хукнах напред.


  Пресякох първото кръстовище, сливайки се с тълпата.


  Почувствах облекчение, като че ли фина мембрана да се надигна от кожата ми, изду се и се пръсна. Енергията ми се сля със света наоколо и започна да прелива между атомите. Тялото ми се плъзгаше с лекота между колите и хората.


  Прескочих един куп щайги. Лъхна ме аромат на ягоди. Избегнах ловко два мотора, които тъкмо паркираха на тротоара.


  Никой не ми обърна внимание. Сякаш за местните беше съвсем нормално да се разминават с пришълци, бягащи за живота си. А аз с всяка секунда се отдалечавах все повече от останките от моя дом, от смъртоносния час, от Едем.


  Вече нямаше как да спра. Хванеха ли ме отново, щеше да е за последно. На сутринта щяха да ме вържат пред резиденцията и да ме измъчват точно колкото да ме накарат да побягна. После щяха да пуснат хрътките, стрелците и преследвачите. Почти чувах гърмежите, ръмженето на кучетата, стъпките си в калта.


  Сетивата ми отново се изостриха. Прескочих няколко малки сергии с подправки една след друга. Тялото ми кипеше отвътре, сякаш искаше да си намери по-удобно агрегатно състояние.


  Командирът беше властолюбиво алчно копеле. И беше достатъчно хитър, за да накара хората да повярват. Народът и без това се страхуваше, а сега вече нямаше да се успокои, докато Ловът не се увенчаеше с успех. Не разбирах смисъла на легендата, нито защо изобщо имаше толкова жестоко поверие. Аз исках само да живея!


  Погледът ми се плъзгаше наоколо, оглеждах се трескаво без да зная какво търся.


  - Лора! – дочух зад себе си.


  Едем ме настигаше. Звучеше леко тревожен, което в неговия режим беше повече, отколкото можеше да си позволи. А името ми звучеше толкова приятно и едновременно така чуждо, сякаш не беше наистина мое. Шмугнах се между две палми и затаих дъх.


  Когато стигна до кръстовището, Едем се спря и се огледа. Изчаках го да свие надясно. После се стрелнах между краката на хората.


  Отразих табелата на отсрещния ъгъл:


  ЕКСКУРЗИЯ ДО КРИТ! НОВИ АТРАКТИВНИ ЦЕНИ!


  В гърдите ми се надигна вълнение. Трябваше просто да продължа напред!


  Нещо в ставите ми прищрака като веригите на велосипед. Ставаше ми все по-лесно да се провирам в тълпата. Лек вятър зашумя покрай ушите ми. Усещах земята под себе си – бетона, мравките, които пълзяха в прахта. Миризмата на хората постепенно се засили и се смеси с тази на изгорелия бензин.


  Устоях на изкушението да подгоня едрия плъх, който пресече пътя ми, а после и на аромата на круши и мед, който идваше от поредното магазинче.


  Бягай, Лора! Не спирай!


  Светът, който познавах, се изплъзваше. Опитах се да проследя какво си говорят минувачите, но думите ставаха все по-неясни.


  Светлината започваше да ми пречи. Трябваше да си намеря спокойно удобно място, където да се скрия, докато не се свечери.


  Някакво дете извика:


  - Κοίτα, μπαμπά, αλεπού![bookmark: _ftnref1][1][bookmark: _ftnref1]


  [bookmark: _ftn1][1] От гр. „Виж, татко, лисица!”



  Обърнах се и я видях. Рунтава рижа опашка, черни лапи, муцуна приведена напред. Гледаше право в мен от витрината на един цветарски магазин. Отпуснах се само за миг.


  Нещо силно изсвистя по асфалта, мощна вълна изблъска въздуха от дробовете ми. Когато странната скала мина през мен втори път и се отдръпна, видях небето.


  Ставай!


  Кристално средиземноморско небе. Най-хубавото синьо!


  Път те чака, ставай!


  Настъпи странна тишина. Слънцето засия и слезе да ме прегърне.


  Наблизо се разнесе ухание на теменужки.


  
    

    
      



      * * *


      
        

      


      

    

  


  Съгласно 13-и раздел от банановата инструкция - Ивана Вълкович и Самуил Лянов


  Корабът се бухна несигурно в атмосферата и с пухтене затегли към повърхността. Суспензорните дифузори (както винаги) отказаха точно преди кацането и пак трябваше да разчитам само на мравките в двигателя. Мравките обаче бяха преяли с краставици и двигателят дърпаше нервно при всяка маневра. Можех да се обзаложа, че в момента изпод дюзите се вие черен пушек. Спасителната ни мисия идва с гръм и трясък, помислих си. Горкият Румпел.


  Отгоре на всичко Близнаците пак се бяха натряскали и сега се съревнуваваха на висок глас в описването на апокалиптични сценарии:


  - Костите му се белнаха като тръби на орган под зловещото обедно слънце на Калдерон, а кръвта му смути небето с гнусната си смрад – бучеше с леко заваляне Джейк.


  - Адски грохот се понесе над изсъхналите поля с танцовите стъпки на шаман, страдащ от венерическа болест – не оставаше по-назад Уили и барабанеше по конзолата на въздушния колесник.


  И двамата твърдяха, че имат слабост към изящната словесност. За мен, разбира се, това беше просто слабост.


  - Смъртта връхлетя старата вещица и откъсна главата й като брабантски метаморф, скубещ съсели от Ел Долейро... – продължаваше да бумти Джейк.


  Силно подозирах, че Близнаците крадяха от просото на бълхите и варяха от него някаква високоалкохолна гадост, но просто нямах време да се занимавам с тях. Принуждавах се да ги търпя и да ги приемам като необходимо зло. Всичко тръгваше от Тринайстия раздел на Банановата инструкция, т.е. спазването на прословутия принцип „Да не се бъркаме в манджата на по-простите цивилизации”. За целта изпращаха висококвалифицирани кадри, в случая Близнаците, които трябваше да се грижат съответните туземци вместо кораби да виждат богове, вместо совалки – летящи килимчета и т.н.


  Та представете си само - двигателят сече на високите херци, опитвам се да кацна по време на спасителна мисия, а висококвалифицираните кадри, специализиращи изключително по Тринайсти раздел, се лигавят наколо в нетрезво състояние.


  Все пак успях да овладея ситуацията и постепенно слязох под облаците, после пръснах малко мъгла, забърках локална буря с гръмотевици и с леко пристъргване се лепнах за склона на близката планина, ама съвсем в ниското, така че корабът да може да се напасе на спокойствие. А той изглежда това и чакаше, измуча доволно и така заби хобот в хумуса, че подът под мен се разтресе.


  - Наздраве – рекоха в хор Близнаците и закимаха одобрително.


  Предпочетох да се престоря, че не ги чувам.


  - Още не мога да свикна с новия модел – рече Конрад, който тъкмо влизаше в кабината и хвърли мрачен поглед към разпасалите се специалисти. – Имам чувството, че бълхите са дефектни и не хапят, както трябва.


  Близнаците се спогледаха заговорнически. Прозях се отегчено и свих рамене:


  - Бълхи като бълхи,– рекох. – Нищо особено. Да видим сега къде е Румпел. Маркерът му излъчваше от този сектор.


  Румпел беше командорник на изчезналия без следа крайцер „Анти-полюс”. Сигналът за бедствие беше пратен именно от него да не казвам преди колко време (в Кантона по комуникациите явно някой дълго бе седял върху сигнала преди да го препрати по компетентност). При това разкодираното съобщение звучеше повече от странно: „Корабът унищожен. Екипажът оцелява засега. Положението се влошава.” И идея си нямахме какво толкова може да се случи с хората на Румпел. Те бяха обучени да се адаптират към всякакви условия. А и на Земята живееха съвсем прилични туземци – средно големи екземпляри, не много умни, в краен случай дори годни за ядене. Поне така се твърдеше в информационния зелник, който прелиствахме най-съвестно от началото на полета.


  - Засичам го – извика Конрад и изтрака бързо по клавишите на локатора. – Сам е. Интересно къде са другите, в този сектор май няма никой. Пък и дано да разпознаем и него. След толкова време може вече съвсем да се е слял с местните.


  Но всъщност не се беше слял. Беше си останал почти същият. Намерихме го седнал на широка, издадена над пропастта скала, оттатък билото. Краката на командорника замислено се поклащаха и той с известна боязън наблюдаваше крепостните стени на близкия замък, където вероятно живееше някое от годните за ядене туземни племена.


  Близнаците легнаха да спят. Изпратих Конрад да огледа периметъра, а аз самият се заех с Румпел.


  Както казах, беше си почти същият. Освен, че с него се разговаряше изключително трудно. При това не искаше да дойде на кораба, а държеше да си стои на скалата, твърдейки че така се чувства по-спокоен. Минаха часове преди да започне да разказва какво се е случило.


  - „Анти-полюс” дефектира в близост до Земята – подхвана накрая Румпел. – Мравките непрекъснато се караха, гонеше ги абстиненция, подливаха си вода. Отгоре на всичко и тревата растеше една такава хилава, нищо-не-ставаща. Кацнахме аварийно и се разбихме някъде из тези чукари.


  - И после?


  - После се озовахме тук – въздъхна Румпел и очите му се насълзиха. – П-проклето място. Разбираш ли, моите хора се бяха пръснали наколо, прикриваха се, както винаги, да не правят впечатление, да не смущават местните, а те ...


  Гласът на Румпел затрепери от възмущение и той съвсем се разстрои. Последва поредица от нервни изблици, няколко истерични пристъпа и дори един припадък. А помежду тях в най-общи линии успях да разбера следното.


  Малко след приземяването екипажът установил, че остатъците от кораба практически били изчезнали. Буквално се изпарили в нищото. Включително особено ценният вакууматор за химически трансмутации, както и генераторът на хранителни продоволствия, при това последният бил голям, колкото къща. След това започнал да изчезва и самият екипаж. Румпел седял в базовата землянка, гризял си ноктите и изпращал агенти, както си е предвидено в Банановата инструкция, а хората му потъвали в околните гори и така и не се връщали.


  Минали години.


  Светлина върху нерадостната съдба на екипажа на „Анти-полюс” успяла да хвърли триглавата ламя (андроиден разузнавач второ поколение), която един ден най-неочаквано се добрала обратно до землянката. Само дето вече не била триглава, а всичко на всичко с едно око и половин муцуна.


  - Андроидът беше успял да проследи и да събере информация за повечето от нашите хора – подсмръкна Румпел – Така например се разбра, че местните отдавна са изяли трите прасета.


  - А – рекох, колкото да кажа нещо. Всъщност бях потресен. Трите прасета бяха екип от опитни и специално обучени командоси.


  - Лош избор на маскировка – сви рамене Румпел. – Малшанс. Но както казват тук – човек за човека е вълк. Прасетата са нямали никакъв шанс за интеграция. Също толкова зле се оказа положението и с нашите амазонки. Великолепни жени, но... с твърде лабилна психика.


  - В смисъл? – попитах плахо аз.


  - Станаха жертва на местните традиции и обичаи – отвърна Румпел. – Това по цял ден да те натискат да се жениш и разни мърляви селски феодали да те опипват пощеливо въобще не си е работа. Лорелай още в началото взела сънотворно така че да не се буди през следващите сто години.


  Погледнах го съчувствено.


  - Рапунцел пък се затворила в някаква кула със строго ограничен достъп и както разбирам вече съвсем е изперкала. Подозирам, че е попаднала на разбития модул за психопрограмиране и се е самохипнотизирала. Седи там, бръщолеви глупости и категорично отказва да се върне при нас.


  - Конрад ще се оправи с това – опитах се да го успокоя аз.


  - С това може и да се оправи – въздъхна Румпел, - но за Снежанките вече е закъснял.


  - Защо така? – усетих, че започвам да се изнервям.


  Румпел кимна към кулите на замъка в далечината.


  - Голямата Снежанка взела властта и се провъзгласила за кралица на туземците. После се скарала с Малката Снежанка и се опитала да я отрови. Нали знаеш, двете все се заяждаха на тема визуални ефекти. Подозирам, че Малката е спретнала някакъв номер и Голямата й е приготвила ябълката.


  Повдигнах неразбиращо вежди.


  - Това е Келетуриански идиом – каза Румпел. – Абе, очушкала я е.


  - Лоша работа – без да се усещам и аз бях започнал да поглеждам с притеснение към крепостните стени на туземците.


  - Та така – въздъхна сигурно за стотен път Румпел. – Едва тези дни успях да изпратя няколко саморъчно направени дрона, които да се погрижат за Малката Снежанка. Триглавата ламя успя да намери част от оборудването, но туземците вече го бяха поусвоили, така да се каже.


  - Туземците работят с нашето оборудване – повторих мрачно и инстинктивно погледнах към блажено хъркащите Близнаци.


  - Не точно – отвърна оклюмалият командорин. – Вакууматорът за химически трансмутации се намира в някой си Ханс, който го е настроил да снася златни яйца. А с генератора на хранителни продоволствия са се заиграли някакви хлапета, Хензел ли, Гретел ли, нещо подобно. Всъщност той вече не става за нищо, разходната му норма на захар е безумна. Но добрата новина е, че батериите им така или иначе скоро ще се изтощят.


  В този момент забелязах Конрад, който с унила физиономия водеше бившата триглава ламя към кораба. А по билото на хълма се точеше малка процесия – шест-седем уродливи дрона, сглобени от подръчни материали, се опитваха да носят на гърбовете си спасителна хибернационна капсула, модел XZ-01405, в която вероятно бяха сложили отровената Снежанка. Трябваше да приберем и другите, но не това ме притесняваше най-много. Тринадесетият раздел на банановата инструкция не само, че бе нарушен, той бе буквално прегазен. Румпел беше оставил какви ли не следи на Земята и сигурно щяха да са ни нужни години, за да ги заличим.


  Близнаците почваха да се разбуждат. Джейк се прозя и се протегна.


  - Жажда ме прогаря – изпъшка той – като дяволски огън в анадорска девица!


  Уили също се размърда.


  Румпел ги зяпаше с празен поглед. И аз ги зяпах, но в моя поглед със сигурност вече личеше дяволският огън на анадорската девица.


  - Момчета, - рекох. – Бягайте при Конрад и му кажете да ви изпече по една тиква с провизии. Положението се оказа по-тежко, отколкото очаквахме. Ще се наложи да ви оставим за известно време да побачкате на Земята. След стотина години ще минем да ви приберем. Разбира се, ако не се наложи да останете още.


  Близнаците Грим мълчаха и ме гледаха мрачно.


  



  * * *


  
    

  


  Подпишете двата екземпляра - Никола Николов


  Още десет сантиметра, пет, три. Токчето на лявата й обувка се хлъзна върху мраморния под и тя легна по лице с ръцете на тила. Цялата трепереше. Ограничената гледна точка й позволяваше да наблюдава само северния ъгъл на огромната зала. Охранителят на инкасото, чието име така и не запомни, макар да работеше тук вече осем месеца, се бе смъкнал в основата на декоративна коринтска колона и дишаше тежко. Струваше й се, че забелязва капчиците пот по врата му. Беше с вързани от лента за кабели ръце зад гърба. С периферното си зрение виждаше краката на един от нападателите. Скъпи, баскетболни маратонки, предпочитани от смъркащи кокаин професионални спортисти и квартални гангстери. Завъртя се на пети и тя реши, че е настъпил моментът да опита отново.


  Представи си цялото действие като рисунка от анимационен филм, концентрира остатъка от волята си някъде около слънчевия сплит, избърса една сълза на яд и безсилие от лявото око и отново посегна към паник бутона. Десет сантиметра, пет, три. Оглушителен звън огласи Западния клон на „Уитни Холдинг Корпорейшън” в Ню Орлиънс. Тракането на автоматично оръжие се смеси с писъците на налягалите по пода клиенти и служители. Тя не изпищя.


  ***


  Средното време за реакция от страна на полицията беше 66 секунди за охраняеми обекти на територията на метрополитена. Лейтенант МакКлъски се разгъна от служебното Бронко на кръстовището на 53-а и Странд преди да е изтекла и минута. Нервно предъвкваше неизменната буца от четири дъвки с аромат на пъпеш, когато униформените го наобиколиха в очакване.


  - Имаме ли планове на сградата?


  - Да, сър!


  - Някой да се обади в Електрическата компания, да имат готовност да прекъснат захранването. Осигурете чист периметър от четири пресечки. Уашовска, искам директна телефонна линия, веднага.


  - Сър, екип 14 е претърпял лек пътно-транспортен инцидент, ще се забавят около четвърт час.


  - Кафе, лейтенант?


  - Благодаря, чисто. Четири двойки снайперисти на съседните сгради... Виждам микробус на специалния отряд, уточнете юрисдикцията... Сандъски, знаеш колко се дразня, когато цъкаш така с език... Докато не пристигне преговарящият избягвайте всякакъв контакт. Къде, по дяволите, е това кафе?


  Полицаите импровизираха щаба си в една корейска закусвалня на съседната пряка, пропита от мизирма на ферментиращ фасул. Лейтенантът беше решил да остави похитителите да се пекат известно време на собствен огън и прекара последния три четвърти час в изучаване на стратегическите подходи към банката, като междувременно зареди организма си с такова количество кофеин, че можеше да изтича до вкъщи за лек скандал с госпожа МакКлъски и да се върне преди телевизионните екипи още да се разплели кабелите си.


  - Добре, наберете ги - двуметровият офицер се поизправи в неудобния ракитов стол, имитация на манджурски стил от началото на 19-и век. Всички затихнаха в очакване, когато сигналът „свободно” прозвуча в набързо инсталираните на барплота високоговорители.


  - Да - глухият баритон от отсрещната страна се забави до шестото позвъняване.


  - Казвам се лейтенант Уолтър МакКлъски, от оперативното бюро на Втори район, полицейско управление на Ню Орлиънс. С кого разговарям?


  - Наричай ме Ишмаел - беше слабо оригиналният, но за сметка на това образован отговор.


  - Слушай, моряче, имате заложници, а това е много лошо нещо. Имало е стрелба, а това е още по-лошо. Длъжен съм незабавно да приложа силови методи за овладяване на ситуацията. Съгласно 28-ата поправка предлагам да се възползваме от Директива 23. Наясно ли сте с нейното съдържание?


  Още едно глухо и кратко „да”, кънтящо от ехото на широкото банково фоайе. МакКлъски въздъхна и обяви:


  - Имате пет минути да обсъдите варианта.


  Колкото и да ненавиждаше с остатъка от душата си на закоравяло ченге всички инициативи на Държавния департамент за мирно разрешение на проблемите с организираната престъпност и посегателствата срещу личността, МакКлъски беше длъжен да спази процедурата. „Превърнаха ни в шибани секретарки, в проклети моливодържачи. Не съм обличал бронежилетка от осем години”, помисли си лейтенантът и се облегна назад с явното намерение да изкара недоволството си върху дъвките с вкус на пъпеш.


  Отговорът дойде преди още излъганите стомашни сокове да атакуват язвата на дванайсетопръстника, която го измъчваше от годините на едросмляни наденички с картофено пюре в Академията.


  - Приемаме - гласът на Ишмаел беше позагубил още един-два от бездруго бедния си набор от тонове.


  - В такъв случай официално прилагаме Директива 23. Моля, изчакайте резултатите - МакКлъски се надигна и потри ръце. Нахлуването и бронежилетката отново се отлагаха за неопределено време, но поне щеше да си е вкъщи достатъчно рано, за да провери как вървят акциите му с недвижими имоти в Насдак и да си полее лехата с аспарагус.


  Четвърт час по-късно резултатите от симулацията бяха надлежно разпечатани и лейтенантът се изправи пред банката със странно блестяща в дъждовния, мрачен ден жълта папчица в ръка и мегафон в другата. Зад него дулата на дузина пушки бяха настръхнали към двукрилата стъклена врата.


  Ишмаел реагира още на първото повикване. Показа глава плахо, огледа се нагоре-надолу-нагоре по улицата и после решително се отправи към МакКлъски. Беше по-нисък и по-възрастен, отколкото полицаят предполагаше, облечен в мръсен гащеризон от негоряща материя. Мазни, сиви кичури бяха залепнали по олисялото му теме. Очите бяха много тъмни и блестящи, като гърба на насекомо, изпълзяло от канала. Приближи се бързо и подаде потна длан. Беше ред на формалностите.


  - В съответствие с постановеното от 28-ата поправка приоритетно управление на въоръжени конфликти без непосредствена употреба на сила днес, 29 октомври 2026-а година, в 11:18 часа източно време, бе проведена пълномащабна симулация на ситуация с освобождаване на заложници от сградата на „Уитни Холдинг Корпорейшън”, Ню Орлиънс - започна МакКлъски. - При 0.006 процента вероятност за статистическа грешка, резултатите са, както следва: Акцията е успешна. Всички външни лица напускат мястото на конфликта невредими. Един полицай - загинал. Двама похитители - загинали. Материални щети - 66 989 долара. Моля, разгледайте внимателно протокола и приложените схеми, след което можете да подпишете двата екземпляра.


  Жълтата папка се оказа в ръцете на Ишмаел. Видимо облекчен, той отдели само минута-две на документите, забави се малко повече над диаграмата с означения, демонстрираща момента на нахлуването, първо се намръщи, после кимна леко и помоли за химикалка. Стиснаха си ръцете.


  Леко приведен, МакКлъски се отправи обратно към корейската закусвалня, като небрежно даде знак с три завъртания на пръста на снайперистите да свалят оръжията. Още не беше дори време за обяд, а конфликтът беше разрешен. В такива моменти почти не съжаляваше за старите дни на ритници по вратите, пистолет в ръката и пулс в тъпанчетата. Пък и му оставаше повече време за градината.


  Само още едно задължение и ще се прибере. Жалко, че трябваше да е точно сержант Уашовска. Винаги му е действала някак... успокояващо с вниманието си към детайлите и решителния поглед в уморените очи. Но полицейската работа е тежка и рискована. А и застраховката и пенсиите за сирачета са по-добри отколкото на всяка друга държавна служба. Само за последните пет години се бяха покачили средно с 6.8 процента.


  Симулацията недвусмислено посочи нея за жертвата сред униформените и директивата трябваше да се спазва. Всичко щеше да е съвсем хуманно, едва ли ще усети каквото и да било. Все пак, жалко, че не се падна Сандъски. Винаги го е дразнел с глупавото си цъкане с език.


  



  * * *


  
    

  


  


  Издателство „Колибри“


  
    Издателство „Колибри“ е създадено през 1990 година – едно от първите частни издателства след промените и от малкото, които съществуват и днес. През годините „Колибри“ се утвърди със своя професионализъм и качество като едно от водещите издателства на книги у нас, познато и извън страната като единствен представител на много чужди издателства. Високото качество на текстовете и преводите на „Колибри“, както и изисканото художествено оформление са признати в страната и чужбина.



    Благодарение на „Колибри“ българският читател е имал възможността да се запознае с популярни и не толкова популярни автори от различни страни и континенти, представители на различни жанрове, епохи, идеи, писатели, които е необходимо да познаваме, за да сме в крак със световните литературни тенденции.


    „Колибри“ притежава впечатляващ издателски портфейл – „колекция“ от автори, с които би се гордяло всяко световно издателство. Сред тях са имена като Исабел АЛИЕНДЕ, Жоржи АМАДУ, Фредерик БЕГБЕДЕ, Симон дьо БОВОАР, Бернар ВЕРБЕР, Кърт ВОНЕГЪТ, Греъм ГРИЙН, Франсоаз ДОЛТО, Марио ВАРГАС Льоса, Вим ВЕНДЕРС, Лаура ЕСКИВЕЛ, Итало КАЛВИНО, Труман КАПОТИ, Даниел КЕЛМАН, Дъглас КЕНЕДИ, Харлан КОУБЪН, Милан КУНДЕРА, Дийн КУНЦ, Стиг ЛАРШОН, Xорхе ЛУИС БОРХЕС, Иън МАКЮЪН, Едуардо МЕНДОСА, Харуки МУРАКАМИ, Амели НОТОМБ, Пол ОСТЪР, Милорад ПАВИЧ, Джеймс ПАТЕРСЪН, Филип РОТ, Дж. К. РОУЛИНГ, Салман РУШДИ, Джон СТАЙНБЕК, П. Г. УДХАУС, Вирджиния УЛФ, Хелън ФИЛДИНГ, Томас ХАРИС, Сири ХУСТВЕТ и много други.

  


  Издателство „Колибри“


  
    За да си в час със световните литературни явления!


    За да си част от българските културни събития!


    www.colibri.bg


    Facebook: www.facebook.com/ColibriBooks


    ул. „Иван Вазов“ № 36

    тел. +359 2 988 8781

    София 1000, България

